
GOD. I. 


U ZAGREBU, 12. LIPNJA 1923. 


BROJ 24. 


0 SAVREMENOJ RUSKOJ KNJIŽEVNOSTI 


Napisao NIKOLAJ JAKOVLJEVIĆ FJODOROV. 



EKADA je život protjecao bez užur¬ 
banosti, s koraka na korak, od etape 
do etape, šireći se, usavršavajući se 
tehnički, otkrivajući uvijek nešto 
novo i kidajući ukočena pokrivala s drevnih 
tajni, odgonetavajući ono, što je nerješivo i osva¬ 
jajući pomalo, poput spretnoga, solidnoga i um¬ 
noga trgovca amerikanska soja, mirno i poste¬ 
peno, prerogativa svemogućnosti samoga tvorca 
vaseljene. Ne hiteći, već gegajući se, djelotvorno 
i snažno je on protjecao. I bilo je nacrta za život, 
bilo je zakonitosti, ovisnosti sutrašnjice od juče- 
ranjice, bilo bivovanja tvari — »logike stvari« i 
uzročnosti gibanja — »logike događanja« . . . 
Tako je to bilo, i to nedavno. Sve do pred deset 
godina život je bio podčinjen stupnjevanju. 


Ali uto je došao rat, i odvratni je vukodlak 
pokazao nezasitno - pohlepno crveno ždrijelo i 
pjenavi je val krvi, muteći mozak, zaglušujući sa¬ 
vjest, izrugivajući se kazuističkom ljudskom mo¬ 
ralu zapljusnuo od kraja do kraja, šireći želju za 
krvlju, što se razbudila prije svega od zločinačke 
i žalosne kompromisne retorike vlastodržaca — 
»općenito se ubijati ne smije, ali u ime toga i 
toga smije se ubijati.« 


Stupnjevanje se narušilo. Sada je svaki od nas 
odijeljen od nedavne prošlosti strašnom zavjesom 
krvi, laži, ognja. I ta nam je prošlost sto puta 
dalja u psihološkome nego li u kronološkom smi¬ 
slu. Kao da je netko, usredotočivši, zgusnuvši bit 
i protegu stoljeća, dao najednom strašan raspored, 
te je u jedno desetljeće ispred čovječanstva s psi¬ 
hologijom, podčinjenom inerciji postepenosti, ne- 
pripravljenom na kozmičke piruete, iznio s kale- 
idoskopskom raznolikošću i jarkošću, s nepodno- 
sivom oštrinom činjenice i zbrojeve dugačkoga 
perioda, za koji bi nekoliko pokoljenja trebalo da 


minucioznom pažljivošću razbija glavu, ako bi ga 
htjela da razgledaju. 

U početku rata književnost je umuknula. Te¬ 
ško je čovjeku da se nadnese nad Ijepivo pokri¬ 
valo vremena, rekao je negdje Einstein o nemje- 
rivosti subjekta i objekta, ali svatko još bez 
sumnje pamti onu rečenicu punu apsolutne uvje¬ 
renosti o »nemogućnosti da se vodi rat uz savre- 
mene tehničke uvjete duže od 2—3 mjeseca.« I 
samo je malo njih — a među njima pisci, ljudi iz¬ 
oštrena duha, intuitiviste — osjetilo silni i strašni 
smisao onoga, što se spremalo. 

Što zapravo znači sada slaba, efemerna ljuska 
pojedine čovječje osobe, tvarna njena težina, kad 
iz strojne puške ubijaju stotine ljudi po jarcima 
te ih, još neđotučene, zasiplju zemljom; što znače 
male njene tragedije, sukob duše i tijela, kad se 
čitavo čovječanstvo bije zaglušeno i zaslijepljeno, 
izgubivši elementarne predodžbe o dobru i zlu; 
kada savjest — to načelo, što je ravnalo svima, 
— nije drugo nego podatljiva grudica likovne gline, 
iz koje se tako lagodno može da lijepi sve što se 
hoće? ... Ekonomski je materijalizam utvrdio, da 
je čovjek »quantitć negligeable«. Nijesu li ljudi 
zapravo — egipatski robovi, nije li stvar postala 
mnogo vrednijom od čovjeka? Nijesu li za grudu 
zemlje, za iluzornu, neustaljenu vrijednost zlata, 
za nepostojanost i nedokazivu nepogrješivost eko- 
nomsko-političkoga principa ginuli milijuni ljudi, 
i ne ginu li i dalje? 

Zato su evo na samome početku svjetskoga 
rata umuknuli veliki stvaraoci ruske umjetničke 
riječi. Fabula ne zanima nikoga, a najmanje pisca 
samoga, kad je život tako promjenljiv i prepreden, 
tako neočekivan i čudan u dogođajima svojim, te 
pero nema dosta snage da se s njime natječe. Ju¬ 
naci su starih romana naivni, i prepjevavanje sta¬ 
roga zvučalo bi himbeno i anakronistički. I kad je 

na svijet izašao roman jednoga od većih ruskih 
pisaca, Fjodora Sologuba, »Krotiteljica 
zmija«, crtajući na stari način siromaštvo kao 
krepost i bogatstvo kao porok, izveo je dojam 
čudan, nelijep i tendenciozno tužan. I najpo¬ 
tresnija je kino-drama za najčednijega gledaoca 
samo smiješna, ako se kinematgrafski film zavrti 
obratnim smjerom. 

Ali život prolazi — još više — on juri vrtogla¬ 
vom brzinom u neizvjesnost, on jest. Jest i knji¬ 
ževnost, siguran njezin pratilac, njezin stenograf, 
a često i sudac njezin. I ruska je književnost, koja 
je na neko vrijeme obamrla, oživjela iznova i krv 
joj ključa zazbiljno i treptavo. Ali između prija¬ 
šnje i sadanje književnosti ima razlika. Koliko je 
god prijašnja, rišući život, davala u svakom slučaju 
prognozu budućnosti, toliko savremena samo stro¬ 
go opisuje. 

Možda će za pet sto godina suha i stroga hi¬ 
storija kamenim, bestrasnim prstom unijeti na na¬ 
rednu stranicu knjige prenosa: »Za vrijeme Veli¬ 
koga Eksperimenta u Rusiji je u tom i tom mjestu 
tada i tada izbrisano iz života toliko i toliko gra¬ 
ma ugljičnih hidrata više, nego da njega, toga eks¬ 
perimenta, bilo nije .. . Možda. Možda će se zemlja 
za pet sto godina pokriti u vječnoj mijeni vječno 
rascvjetanim, miomirisnim, zelenim nasadima raj¬ 
skih vrtova, možda će to biti i golemo groblje sred 
tišine, prekidane gladnim zavijanjem neo-kani- 
bala. Reći se o tome ništa ne da; ali ono, što na¬ 
staje, veliko je i silno, i još nema reagencija za 
analizu njeegovu, ono je za izučavanje još nepri¬ 
stupačno. Koliko se sada može da vidi, ljudska krv 
teče potocima, očajno srce bije bolno i čeznut¬ 
ljivo, staklene oči umirućih gledaju pune patnje 
i pitanja, zemlja dršće od stenjanja i prokletstva, 
matere jedu djecu svoju, a mršave dječje ručice 
grozničavo kidaju zemlju od glada. 

Savremena je ruska književnost protkana ovom 
krvavom mukom, drhtajem iskidanih živaca, ne¬ 
čovječnom čežnjom za mirom, za malom, pripro¬ 
stom riječcom saučešća i ljubavi. Književnost ova 
govori o revoluciji, ali ona ni u čemu nije nalik 
na »socijalne romane« Zoline, ona ne istražuje i ne 
nagoviješta, ona gdjekada i prelazi granice etike 
objektivnošću svojom, ona riše zbilju kakova jest, 
ne upuštajući se u budućnost i razabire samo boje 
spektra revolucije. 

Najizrazitiji predstavnici ove književnosti, kojji 
se sada nalaze u Rusiji, ujedinili su se u književ¬ 
ničko društvo »Serafionova braća«. To su: Vsevo- 
lod Ivanov, Ilija Gruzdjev, N. Tihonov, Leo Lune, 
Mih. Slonjimskij, Konstantin Fedjin, Zošćenko. 
Nikitin (koji su izdali zbornik »Pčele« — petro- 


gradski almanak, »Moskovski almanak« i »Zagra- 
nični almanak.«) i nešto po strani od njih Boris 
Piljnjak i Vladimir Lidin. 

U emigraciji pridružuju im se: Aleksandar 
Drozdov, Ivan Lukaš, Gleb Aleksejev, I. Sokolov- 
Mikitov, S. Gornij. 

Jedno može da se reče o savremenoj ruskoj 
književnosti opredijeljeno i jasno: ona nije pri¬ 
hvatila i nije opravdala laži i krvi »velikoga eks¬ 
perimenta«, i nije ih mogla da prihvati, jer su me¬ 
todi književnosti i metodi agitacionoga plakata 
nešto različito. 

Evo jedne rečenice iz novele »Kuća usnulih« 
od I. L u k a š a, koja u tom smislu iscrpivo opre¬ 
djeljuje odnošaj književnosti i zbilje: 

— »Ja ga (druga iz djetinjstva, s kojim je ne¬ 
kada zajedno lovio naoko blisku kruglju sunča¬ 
noga zapada] više nijesam sastao ... A da sam ga 
sastao, on bi me, možda, odveo »pred stijenu«; 
iščupao bi mi vlasi na sljepočicama i, opipavajući 
uha prstima — napipao bi mi ušku te bi mi za- 
taknuo duboko u uho ledenu cijev revolvera, zato 
jer to tobože tako, a ne inače, hoće narod, revo¬ 
lucija, socijalizam, ideali kulture čovječje, veliki 
principi budućnosti, ideje slobode, jednakosti i 
bratstva ljudi... A ako li je tako, onda su sve te 
ideje i principi — laž. I od sve te ukrutnjele laži 
ostaje čovječanstvu samo prljavo smeđa kora po¬ 
sušene krvi i skliski trupovi.. .« 

»Svjetskih« pisaca nema i nije ih bilo. I u tome 
je smislu vrlo značajan istup darovitoga Maksima 
Gorkoga iz komunističkoga tabora, koji je u ne¬ 
davnoj prošlosti bio apostolom blojševizma, a sada 
ga je prokleo boljševički areopag. 

* * * 

U Rusiji se, osim gore navedenih »mladih«, koji 
su ušli u krug društva »Serafionove braće«, na¬ 
laze i predstavnici predrevolucione književnosti: 
Boris Zajcev, komu su tri knjige prijašnjih 
pripovjedaka izašle nedavno u zagraničnoj štampi; 
Evg. Zamjatin, koji drži predavanja u literar¬ 
nome studiju, N. T e 1 j e š o V, koji je sada tako¬ 
đer izdao svezak prijašnjih pripovijedaka, N. 
Š m e 1 j e V, koji je toliko uzbudio općinstvo jed¬ 
nim od najboljih proizvoda književnosti »Neispra- 
znjivi pehar«. Nedavno je u Berlinu izdana nje¬ 
gova knjiga »Tako je bilo nekoć«. U Rusiji pak 
živi J u r i j S 1 j o s k i n, čija su dva romana »Vje¬ 
tar« i »Olga Org« i nekoliko manjih knjiga (»Go¬ 
spodin s cilindrom«, »Kovčeg«) već i prevedeni. 
Tamo žive još i Trenjev, Skitalec, Nikandrov, Ser- 
gejev-Censkij i dr. 

Za granicom živi također niz najvećih pred¬ 
stavnika književnosti: I. B u n j i n, koji je nanovo 

izdao nekoliko knjiga prijašnijh svojih proizvoda; 
»Krik« i »Gospodin iz San-Franciska«, koji je u 
Francuskoj digao mnogo prašine. Niz novih nje¬ 
govih pripovijesti izašao je u zbornicima »Vrete¬ 
no«, »Mjedeni konjik.« U Parizu živi sada Ale¬ 
ksandar Ivanović Kuprin, koji radi na 
drugoj knjizi dječjih pripovjedaka. Grof A1 e- 
ksej Nikolajević Tolstoj, čiji se stvara¬ 
lački dar nije dao prekinuti ratom i revolucijom, 
izdao je niz knjiga: »Put na muke«, »Kitajske 
sjene«, »Mjesečeva vlaga«, »Utjeha mojoj tuzi«, 
»Raž«, »Aelita« i seriju pripovjedaka u zagranič- 
nim zbornicima i dnevnicima. Za granicom živi i 
Aleksej Remizo v, izraziti, posve svoje vrsti, 


fantastični pisac, koji je izgradio svoju školu, Me- 
režkovskij, Evgenij Čirikov, Aleks. 
Fjodorov, Šurgučov, Nilus, Juškevič, 
Amfiteatru V, V. Nemirovi ć-D a n č e n k o 
i niz »Najmlađih«, kao Grebenščikov, s pre¬ 
krasnom svojom knjigom »Čurajevi«, 1. L u k a š, I, 
Drozdov, 1. Erenburg, Vjetlugin i dr. 
Ali u malome članku ne može da se obuhvati 
stvaranje njihovo, raznoliko i čudesno, kako je 
raznolika i čudesna i ruska zbilja te se, pa ni 
uvjetno, ne može da sistematiše golema ta građa, 
što ju je dala ruska književnost, kako se ni u ka¬ 
kav okvir ne može da stavi ni strašni i beskrajni 
ruski život. , . 


KUĆNI PRIJATELJ 

Napisao ŽIVKO JAKIĆ 


N je rekao uzbuđenim glasom svome 
prijatelju: 

»Sjedni se, Marko, do mene. Eto, 
tako. Razgledaj se sada malo na¬ 
okolo. To ti je moj stan, to je moj dom, to je moje 
gnijezdo. Kako sam sve to divno udesio! . .. Nije 
li tako? ... Što dakle kažeš, moj prijatelju?« 

Marko je nijemo zurio u jednu pikantnu sliku, 
obješenu iznad bračnoga kreveta. 

»Što dakle, moj Marko, kažeš na tu njezinu 
psinu?« 

Glas mu je postao sve tužniji, oči mu se oro- 
siše, glava klonula na grudi. 

Onda opet kao da se probudio: 

»Razgledaj se malo naokolo . . . Divno pokuć¬ 
stvo, perzijski sagovi, zrcala, cvijeće: to ti je moj 
dom. Vrt i dvor u jednome. Intimno, mirisavo kao 
u malom začaranom dvorcu. Nije li tako? A 
sad? . . . Sve je propalo. Ja sam ispljuskan. Pre¬ 
varila me tako podlo, kako to uistinu nisam za¬ 
služio. Ispljuskan sam«. 

Rasplakao se poput maloga djeteta. 

Najednom mu u očima Fljesne silan plamen, a 
glas posta gnjevan. 

»Najpodlija prevara!« zaviče neobuzdano. »Pri- 
segla mi pred oltarom, pljunula mi u lice pred 
svijetom!« ... j 

Nakon kratke tišine: 

»Prijatelju Marko, sretan si, što nisi oženjen. 
Ako si iole razborit, ne ženi se. Ni za živu glavu. 
Žena je zvijer. Grozna zvijer. Pritaji ti se kao 
mačka, mazi ti se, liže ti ruke i noge, slini te, raz¬ 
nježen si njezinom igrom, prigibaš se ništa zla ne 
sluteći kao trstika, sagneš se sasvim do nje i 
-hop! Na vratu ti je, na šiji ti sjedi, pije ti 


okrutno krv. Ali ja sam tu njezinu igru sada pro¬ 
gledao. Ja sam ti se, moj prijatelju, danas oboga¬ 
tio za jedno važno životno iskustvo. Nevjer¬ 
nice! Obračunali smo zauvijek! Besramnice! Ah!« 

Iza tišine: 

»Još jutros, dragi moj Marko, — zamisli si tu 
besprimjernu infamiju — dok sam joj jutros, kle¬ 
čeći na podu, sapinjao cipele, upravo je tako po- 
mamno ljubila moju kosu, velim ti, upravo tako 
kao i onome odvratnom neznancu, što joj je tu 
dolje u veži vezao cipelu, kako sam ga nažalost 
imao ovaj čas sreću da otkrijem. U onom polu¬ 
mraku nakon moga očajnoga krika taj je junak 
nekuda odmaglio, te ga nisam mogao da prepo- 
znam. Ma da mi ga je bilo šćepati.. . ah, da mi ga 
je bilo šćepati! . . . Tko bi taj nitkov mogao da 
bude-upravo ni iz daleka ne mogu da naslu¬ 

ćujem. Bio je stasa otprilike kao što si ti, dragi 
Marko, pače rekao bih: ti izrezan, od glave do 
pete. Ali lica ne mogoh da mu u onome mraku 
prepoznam. Bio sam onaj čas potpuno lud. . . 
lud... I umah mi je iza toga tebe poslao dobri 
Bog, da ti se izjadam, da ti tu strahotu, koja me 
je pred malo čas zadesila, otkrijem kao prijatelj 
prijatelju. Zamisli si. Marko, tu užasnu infamiju!« 

Iza stanke; 

»Dakle? . . . Što kažeš na sve, to? .. .« 

Marko je još uvijek šutio, te se ne micaše. 

»Ali moj Marko, ja ne bih bio čovjek, kada bih 
takvo što mirno podnio.« 

»Svakako« javi se odjednom Marko. 

^ »Ja je odbijam od sebe, bacam je na vrata na 
ulicu, od danas ja više ne ću da znam za nju. Na 
taj sam barem način spasao svoj krakter, svoj po¬ 
nos, svoju čast. Je li? ...« 

Marko sada preloži nogu preko noge i zapita r 

»Ivo, da li je posve ozbiljno kaniš otjerati?« 

Ne vrijeđaj me takvim pitanjem, Marko. To ie 
moja čvrsta odluka. Ona za mene više ne egzi¬ 
stira. Napolje s njom!« 

»Slušaj me. Ivo. Tvoj sam prijatelj, pa ne bih 
želio, da se ta tvoja sramota razglasi po gradu i 
da te raznesu na Jezike. Svijet je opak, nemaš 
pojma. A ja, tvoj prijatelj, volim te više nego li 
sebe. Znaš li što? . . . Mirno ćemo riješiti tu aferu. 
Ja ću učiniti sve, što kao prijatelj mogu i moram. 
Tvoju ću Zoru ja uzeti. To je vrlo jednostavno, 
je li? Je li, da nemaš ništa protiv toga?« 

Ivo najprije u čudu pogleda svoga prijatelja, a 
onda se od srca nasmije. 

»Zar bi ti htio uzeti toga gada?« 

Marko se namjesti bolje na divan i progovori; 

»Dakle dobro. Sve ću ti reći. Ne zamjeri, ali 
ja drukčije ne mogu. Ljudi su slabi, a na svijetu 
ima preteških kušnja. Priznajem ti, Ivo, da me 
već odavna tvoja Zora zanima.« 

Snebivajući se Ivo usklikne: 

»Što bi imao od nje, luđače?« 

Marko je govorio sav plamteći od silne žudnje: 

»Slušaj, Ivo. Sada ti razgaljujem svoju dušu. 
Ja obožavam tvoju Zoru. Njezine su crne oči pre- 
divne. Smijeh, pogled, govor. . . sve je to savr¬ 
šeno zamamna igra. Čar njezina bića upravo je 
neodoljiv. Ja sam za njom lud. Ah! Lud sam . . . 

»Ali vidiš, moj dobri i jadni Marko, da ona 
ima već jednoga Ijubaznika. To sam otkrio čas 
prije u veži. Par časova prije nego što si ti unišao. 
Varala bi te baš kao i mene.« 

»Ne boj se. Ivo. Neka me vara. Moguće upravo 
radi toga i ludujem toliko za njom. To mi zadaje 
neopisivih muka, to me razapinje. To me u isti 
mah i osvaja. Baš sam vaj čas došao do te spo¬ 
znaje. Ovaj sam čas pomahnitao potpuno.« 

»Žalim te, Marko.« 

»Slobodno, zahvaljujem. Sada dakle znaš sve. 
Vidim, Ivo, da si s njom zauvijek prekinuo. Odista 
drukčije i nisi mogao, ako ti je stalo nešto do 
tvoje časti. Ako je tako, onda je prepusti meni.« 

»Misliš li, da će te Zora htjeti?« 

»Ja ću je moliti i zaklinjati.« 

Ivo skoči: 

»Ako samo želiš . . . Odmah! . . . Smjesta! . . « 

Nestane ga u drugoj sobi i za čas opet uniđe, 
vukući za sobom Zoru. Ona je bila zaplakana kao 
okrivljenik. Onda je zavitla i baci surovo u sre¬ 
dinu sobe. 

»Ti znaš jako dobro« rekne ženi »da mi više 
ne možemo živjeti zajedno. Ti si odsele za mene 
ništica. Ja te prezirem. Ipak bi bilo dobro, da me 


javno ne sramotiš, nego da se skloneš negdje u 
zatišje. Eto, našao se srećom jedan glupan, koji 
želi, da pođeš k njemu. Tu je moj prijatelj, koji 
te želi imati. On te, kako kaže, voli. Neka te voli 
ta bijedna luda, ja protiv toga nemam ništa. Ho¬ 
ćeš li dakle k njemu?« 

Zora se na te riječi lecne i prestane plakati. 
U Markovim očima pročita brzo misao. Onda se 
raskriljenim rukama baci o Markov vrat. 

Zora i Marko stanu se živo grliti govoreći: 

»Ljubim te strastveno, ljubim te strastveno . . .« 

Cjelivali su se kao dva stvora, kojih se ne tiče 
ovaj svijet. Bijahu jedno drhtavo klupko, koje je 
od velike sreće drhtalo usred tišine i polumraka. 

Ivo ih je promatrao neko vrijeme, a onda je 
dignuo u vis ruke i spopao se grčevito za kosu. 
Vikne uzrujanim glasom: 

»Marko, odlazi. . . Odlazi! .. . Odlazi! . . .« 

Drhčući sav na nogama jurnuo je do stola, ot¬ 
kinuo ladicu, pograbio revolver i opalio. 

Krik . . . Tišina . . . 

»Odlazi mi, Marko! . . .« vikao je Ivo, tresući 
se kao bolestan. »Odlazi mi...!« 

Opet hitac i krik. 

Marko je na vrat na nos, gmižući između Ivinih 
nogu ispao iz sobe, a Zora se blijeda kao papir 
stisnula u kutu. 

Ivo odbaci revolver, te klekne pred Zoru. 

»Ti si samo moja . . . Premila Zorko! .. . Ni¬ 
kome te ne prepuštam... Ja te ljubim kao još 
nikada dosada . . . Reci mi, moja jedina, da li i ti 
mene ljubiš? . . . Smiluj mi se! . . . Možeš li me 
još uvijek ljubiti? Zorko, smiluj mi se i progovori!« 

Zori preleti dražestan smiješak očima, baci se 
smjesta Ivi o vrat i izusti: 

»Ali. ..« 

U isti ga je mah Zora živo stiskala. A onda se 
naglo odmakne od njega, uozbilji se i progovori 
strogo: 

»Ubuduće me ne smiješ grditi... To si zabra¬ 
njujem. Je li, da me ne ćeš? ... Je li? . . .« 

Ivo je opet sav izvan sebe ogrli jecajući; 

»Oprosti mi, što sam bio tako podao.« 

Sada uniđe iz kuhinje služavka: 

»Večera je gotova.« 

Zora se okrene, pregleda sobu, pograbi u br¬ 
zini Ivin šešir i ogrtač, baci sve to na njega i 
rekne: 

»A sada brzo po prijatelja Marka. Prema nje¬ 
mu nisi se nimalo lijepo ponio. Bio si glup, bio si 
smiješan. Popravi to. Brzo po Marka i pozovi ga 
na večeru.« 

»To se razumije, to se razumije . . .« rekne Ivo 
i ispadne brzo iz sobe. 

"pO vratu kosa rasula se bujna, 
zažarila se lica tvoja rujna, 
ustreptale su drhtave ti grudi, 
i rukom svojom ovila si moju. 
Rastresen pogled salom,nekud bludi, 
a srce bije, skočit će iz grudi — 
i k meni svijaš meku dražest svoju, 

Sveđ privijamo jedno se uz drugo, 
i vrtimo se salom dugo, dugo, 
a srce tuče, oko plamti, gori, , , 

I nehotice grudi taknuh tvoje: 


tvoj nagli pogled nešto čudno zbori, 
ko strasna čežnja dušu da ti mori — 
grčevito mi ruke stišćeš moje. 

Te grudi trepte naglo i žestoko, 
a mene pali prođimo ti oko; 
sve nesvijesno grudi gladim tvoje — 
a ruka dršće kao s čežnje neke, 
ko s osjećaja meke nedaleke — 
i podatne uza se stišćem tvoje 
te grudi tvrde i te kose meke. 


S KUPA smo stupali sporo 
korakom tromim i teškim: 
srce ti pružah na dlanu, 
a ti ga vidjela nisi — 
šakom sam stisnuo srce, 
nokte u nj zario svoje; 
krv je kapala moja, 
a po rumenoj krvi 
noga je gazila tvoja. 

Skupa smo šetali sporo, 
očiju prepunih suza, 
pogleda mračna i mutna; 
povrh glave nam očaj 
tamna je razvio krila — 

Ja sam s naporom zadnjim 


ŠETNJA 

čekao veliku gestu — 
a ti si slaba bila. 

Još dublje zarinuh nokte, 
krv je sve padala gušća, 
srce u muci se trzalo, 
ruka je sve više drhtala — 
Tada su klonuli prsti, 
srce je na tle palo — 
palo je srce moje 
pred noge tvoje, 

A mi smo išli dalje 
pogleda tužna i mračna: 
ti nisi shvaćala ništa 
ti nisi vidjela ništa — 
srce je moje palo. 


sreća je moja pala, 
tvoja je noga stala, 
zgazila srce moje, 
zgazila sreću moju — 
i tvoju. 

Krv je k nebu prsnula, 
srce je očajno vrisnulo: 
ti nisi vidjela ništa, 
ti nisi shvaćala ništa, 
ti si tek išla dalje 
pogleda tužna i mračna 

krv je prskala moja, 
a po rumenoj krvi 
noga je gazila tvoja . . , 


G ledam te jošte,., 

Oči ti sjaju 
i slutnju daju 
milošte 

velike, bujne, raspojasane, 

krv kad zavrije, 

oko kad plane, 

i kad nikog više za nas nije, 

već smo sami dva — 

ti i ja! 

Sve, sve ćeš mi dati 
tihe ljetne noći, 
a te tvoje oči 
palit će i sjati., , 


SLUTNJA 

I kad budeš spala 
usred tihe noći, 
njihov sjaj u duši 
još mi ne će proći. 

Kad ćeš, kad ćeš doći, 
tiha ljetna noći? 

Da zaronim opet 
u te sjajne oči, 
i da vidim doći 
zbilju te milošte, 
što vidjeh je u onim 
čima, što sjaju 
i slutnju daju — 
što gledam ih jošte. 

7. 

EZAR je naglim koracima hodao sobom 
gore dolje. Gotovo da je trčao , . . 

— Još ga nema . . . Ako je jučer 
primio moj brzojav, danas će sigurno 
biti ovdje. On me barem ne će ostaviti sama.., 
I bogzna po koji put proviri kroz prozor na 
ulicu. Tramvaj je bučio, studeni je vjetar od časa 
na čas svinuo zelene vrhove stabala na trgu i uda¬ 
rio poput hladnog mlaza Cezaru u lice — ali među 
ljudima, koji su se užurbano motali ulicom, nije 
zamijetio lica, koje je očekivao. 

Zatvori prozor i nastavi svoju šetnju sobom. 
Ispod njega je netko vrlo vješto udarao u glaso¬ 
vir, a njegove su misli uz pratnju glazbe još brže 
jurile mozgom. Sad se odozdo začulo nježno dje¬ 
vojačko grlo, gdje pjeva Solvejginu pjesmu. 


Cezar stane i posluša. Poput blagog draganja 
spuštala se na uzbuđenu njegovu dušu melanko¬ 
lična nordijska melodija... Spustio se na stolicu 
i mekanično uzeo prevrtati po papirima i listo¬ 
vima, što su virili iz otvorene kutije na pisaćem 
stolu . . . 

Između listova ispadne mala, zgužvana cedu¬ 
ljica na stol... 

»Razgovaraj s Dostalom. Pitaj ga, jesam li se 
sjetila, kako se zove čaj za sestru. Ako reče ime, 
onda đ a. Možda s njime.« 

... Već su tome četiri mjeseca. Kao da je vječ¬ 
nost . . . Ona je polazila u Višnjevac. Morali su se 
rastati, možda i na dva tri mjeseca, a bilo im je 
teško. Mama je doduše pozvala i njega i Lelu i 
Auroru i njihove muževe — no kako da on dođe? 
Mama nije o cijeloj njihovoj ljubavi ništa znala, 
ali Venci je bio ljubomoran, možda će joj on, pi¬ 
sati, ako Cezar tamo ode. Zar da dođe do škan- 
đala? On su se i Cezar, istina je, najučtivije po¬ 
zdravljali, ako su se sreli u društvu s ostalim ro¬ 
đacima, izmijenili su par beznačajnih fraza, ali to 
je bilo sve, Cezar više nije zalazio u kuću male 
Ra — tobože slučajno, zbog zaposlenosti — i nji¬ 
hova je ljubav bila izbačena na ulicu. Pogotovo, 
kad je Ra prestala davati jourove, a za njom i 
Lela ... 

Kad je odlazila u Višnjevac, čekali su je na ko¬ 
lodvoru Lela i Cezar. Došla je s mužem. Dok mu 
je stisnula ruku, učinilo mu se, da mu je nešto uti¬ 
snula među prste i odmah je osjetio zgužvani pa¬ 
pirić. Neopazice ga je turio u džep i jedva je do¬ 


čekao, da se oprosti od Lele i Vencija, kad je Ra 
otišla. A trebalo je tomu još dobra pola sata ... 

Bila je to ova ceduljica. Zlatica je nešto obo¬ 
ljela na prsa, a jedan je gospođin jednom u dru¬ 
štvu rekao, da je protiv prsne boli dobro piti čaj 
od Petrova cvijeta. To je dakle ime trebalo biti 
znak, ima li doći u Višnjevac ili ne. 

Dva dana iza toga išao je Cezar s Jelačićeva 
trga prema Zrinjevcu. Pred Narodnom kavanom 
sukobi se s Vyskočilom. Taj je bio rumen, zado¬ 
voljan, samodopadan, i s crvenim ružinim pupolj¬ 
kom u zapućku — što Mira nije mogla da pod¬ 
nosi. Kad je ugledao Cezara, nasmijao se prijazno, 
ali s visoka, dignuvši značajno kažiprst u vis: 

— Petrov cvijet! . .. Znate li vi, što to znači? 

Cezar protrnu. Šta to znači? Zar je što doznao? 
Ili naslućuje? ... Je li to pitanje ili prijetnja? 

Ali unatoč sve nadutosti izgled je Vyskočilov 
bio preprijazan, a da bi značio prijetnju. Očito je 
bio vrlo zadovoljan, što mu je žena u Višnjevcu, 
a Cezar ovdje, pa je mislio, da smije biti veledu- 
šan i pokazati prijazno lice. 

A sam je donio vijest, koja će mu odnijeti za¬ 
dovoljstvo! Bože, Bože, ima li gljupljeg i smješni- 
jeg stvora od prevarenog muža? . . . 

Dostal mu je rekao Mirinu poruku za Cezara, 
a on ju je izručio. Ali kako mu se oteglo lice, kad 
je popodne Cezar izjavio, da će se odazvati po¬ 
zivu »presvetlinom« i poći s Dostalom na par dana 
u Višnjevac! ... 

... U Višnjevcu im je bilo kao u začaranom 
dvorcu. Opet su mogli biti zajedno od jutra do 
mraka, ne rastajati se čak ni kod stola ... Kasno 
su se naveče razišli, ali već u ranu zoru bili su na 
nogama, svježi, vedri, puni ljubavi i nade .. . 

Bili su kao djeca. U svakom bi se kutu polju¬ 
bili, kadgod bi išli jedno mimo drugo, malo bi se 
dotakli, stisli bi si ruke, pogledali se značajnim 
pogledom i nasmiješili se . . . Vozili bi se satove 
sami na čamcu, razgovarali i cjelivali se, ili bi lu¬ 
tali po šumi, šetali po polju i brali cvijeće... Mala 
Ra bi nabrala po čitave pregršti Petrova cvijeta 
i nosila ga na peć da se suši... za čaj! Dragi Pe¬ 
trov cvijet, koliko im je dobra donio! ... 

Onda je otišao Dostal, a došla Branka, i prvi 
se oblaci nadvukli na obzorju tihe njihove sreće. 
Počela je zabadati, pratiti ih na šetnjama, veslala 
je s njima, smetala gdje je mogla , Bila je ne¬ 
snosna. 

A kad su došli Ninkovićevi i Kovačićevi, gusti 
SU oblaci zastrli nebo i javljali dolazak oluje. Je¬ 
dina je svijetla zraka bila Lela, koja bi ih tobože 
pratila na šetnjama, a onda se diskretno povu¬ 
kla i puštala ih same. Ali zrak je već bio pun mu¬ 
njine ... 

Došao je i jedan mladi gospodin, Brankino po¬ 
znanstvo, koji joj je dabome naveliko udvarao. 
Da odvrati pozornost od sebe, naoštrila je Branka 
jezik kao nikada protiv Mire i Cezara, Sad već 


sličnih laži... Kad ju je u jednom pismu Cezar 
zaklinjao, neka ne bude okrutna, i govorio o nje¬ 
nim »sijedim« kosama, ispod kojih ne sjaju su¬ 
ćutne majčine oči, nego viri iz njih tvrdi pogled 
balzamiranih mumija« — zamjerio joj se do groba, 
jer bi mu sve možda oprostila, pričala je kasnije 
mala Ra, samo to nikako, što joj je rekao, da iz¬ 
gleda kao stara mumija ,,, O ženska taštino, ima 
li godina, u kojima te više nema?! , , . 


mšu mogli biti gotovo ni časka nasamo, osim 
katkad uz Lelu; no i ona je postala Branki sum¬ 
njivom. On bi već najradije bio otišao, ali mu 
Mira nije dala dotle ići, dok ona ne reče. 

A onda mu je jednog jutra neopaziće turila ce¬ 
duljicu u ruku ,, , Evo tu je još među papirima ,.. 
I Cezar je izvadi iz škatuljice: 

»Aurora je pripovijedala, da su sastali Vencija, 
i da mu je glas vibrirao, dok je govorio, da zna, 
da će Cezar dulje ostati nego samo »par dana«. 
Jasno se vidi, da je ljubomoran. Svi ga žale. Sada 
da mi nije više dobar, kad imam milijune, a dok 
nam je teško išlo, da je bio dobar,, . To je sve 
mami ispričala Branka, kad ju je pitala, zašto je 
postala tako ujedljivom prema tebi. Mama veli, 
da bi mi i priuštila flirt, ali ovo da je previše i da 
me kompromitira,,. Užasni su; svi reže kao psi 
na našu ljubav. Gade mi se , ., D a n a s godinu 
dana ili sam tvoja ili mrtva!,,. Ni¬ 
koga više nemam osim tebe. Sve ću ih ostaviti; 
ni za kime ne ću žaliti. Blažen će biti čas, kad se 
oslobodim nesnosne ove laži!.,. Idi sada, dragi, 
i čekaj ustrajno bez bojazni tvoju malu Ra!« 

. ,, Cezar smota papirić i stavi ga natrag u ška- 
tuljicu. Ustane i prođe sobom. Zaviri kroz pro¬ 
zor, ali opet nikoga!,, , Ispod njega su brujali 
bučni akordi šeste Lisztove rapsodije ,,, 

Da! prijeđe Cezar rukom preko čela. Od¬ 
onda su za njih nastali teški dani... Ra je otišla 
iz Višnjevca, jer nije mogla podnijeti prijekora, 
suza i uzdisaja materinih. Kad je opazila, da je 
stvar ozbiljnija, počela je mati oprezno manevri¬ 
rati. Prema kćeri je pravila tužno lice, i kušala 
joj djelovati na čuvstva, a Cezaru je istodobno 
upravljala listove pune grožnje, nagovaranja i 
mržnje, U istom ga listu zvala zavodnikom, gen- 
tlemanom i zmijom otrovnicom, grozila mu se re¬ 
volverom i apelirala na njegovu ljubav — ako 

ljubi, neka to dokaže time, da pregori ljubav... _ 

Zar ima i takav dokaz? — A Miru je zvala svo¬ 
jim »sunčićem« i zaklinjala je, neka joj opet zasja 
kao nekoć, .. O kakvom »duševnom« životu nije 
htjela ni čuti. Tvrdila je, da je to sve »rafinirani« 
otrov Cezarov, serviran u obliku poezije i drugih 


Mala je Ra bila očajna. S mužem uopće nije 
više ni govorila. Počeo je biti uvredljiv i obasi¬ 
pati prostim imenima Cezara, pa je prestala raz¬ 
govarati s njime. Prestala je i jesti. Htjela je, da 
svojim očajnim izgledom djeluje na mater. Propa¬ 
dala je na očigled. Mužu to međutim nije ni naj¬ 
manje kvarilo apetita . . . Kad joj už to pred Se- 
svete počeo i Vanja zabolijevati, tako se uzrujala, 
da je dobila groznicu i morala leći. Miss Jessy i 
Štefica uzrujano su trčale rođacima, brzojavilo se 
majci... i još i sada eto leži bolesna!. . , 

I Cezar se zagleda u dva uska komadića pa¬ 
pira, ispisana olovkom i drhtavom rukom. Pred 
tjedan ih je dana dobio. 

»Milo moje! Pišem ti u postelji. Tako sam 
slaba, da mi ruka dršće ... Ne trebaš se ništa bo¬ 
jati, svi su organi zdravi. . . Pišem ti, da u tebe 
tražim snage za dalji život, jer ako mi je ti ne daš, 
u mene je više nema , ., Ja pripadam sasma, sa- 
sma tebi,,, 

Jučer sam energično zahtijevala od mame, neka 
ide k njemu i neka mu kaže, da hoću rastavu. Ona 
je pala na koljena preda mnom i zaklinjala me, 
neka se još malo ustrpim, dok se nešto prilike 
poboljšaju, jer da je sada teško za novce, a ra¬ 
stava puno stoji i strašno se vuče , ,, Samo kratko 
vrijeme neka se strpimo; ona nema sada više ni¬ 
šta protiv tebe i pristaje na moju rastavu — i tebi 
će sve to reći. 

Sada te pitam, imaš li snage, da možeš još če¬ 
kati. Da me bodriš i tješiš. Jer ja to trebam, da 
mogu živjeti. Prije sam ja tebe tješila, a sada mo¬ 
raš ti mene. Ne misli, da je to zavaravanje. Ne! 

Ja ću postati tvoja, pa makar se cijeli svijet pre¬ 
okrenuo. Ništa me ne može od toga odvratiti. Je¬ 
dino smrt... ili ako me ti više ne bi htio. Ali ti 
hoćeš, je li? 

Čim toliko ojačam, da budem mogla izaći, doći 
ću na sastanak. Idi svaki dan oko četiri sata mimo 
moju kuću, ako možeš . .. Tako bih rado razgova¬ 
rala s tobom. Ali još sam preslaba. Danas ću po¬ 
kušati ustati. 

To znaš valjda, da je samo moja postelja u spa¬ 
vaćoj sobi — a i ostat će tako. Njegova je 
u njegovoj sobi. . , 

Miss Jessy ima nalog da te nađe. Mama želi 
govoriti s tobom. 


Tvoja sirota Ra.« 


... Ta mu je dva papirića zamotana skupa ba¬ 
cila Ra kroz prozor, kad je išao mimo kuću. Bilo 
je to par dana iza Sesveta. Odonda ju je samo još 
jeđamput vidio . . . 

Uzrujano skoči Cezar na noge i pođe prema 
prozoru. Taj čas začu nagle korake u hodniku i 
trenutak potom čvrsto kucanje na vratima. 

— Naprijed! zaviknu gotovo radosno. 

Vrata se otvore, a Cezaru poleti u naručaj 
Feđa. 

— Dragi Braca! ... Živ si, hvala Bogu, a valjda 
i zdrav . . . Bojao sam se za tebe, kad sam primio 
brzojavku, neka smjesta dođem . .. Ali opasnost 
je valjda minula . . . Baš mi je drago ... 

I opet se zagrliše i poljubiše. 

A onda sjedoše. Cezaru je bilo kao bolesniku, 
komu je odmah lakše, kad mu Je uz krevet netko, 
tko se za nj brine. I njemu je odlanulo . . . 

Pogleda Feđu. Bio je blijed i elegantan kao 
uvijek. Ali lica su mu bila mršavija, a ispod očiju 
mu se vidjeli tamnoplavi kolobari. . . kao od ne- 
spavanja. Izgledao je nešto izmučen. I Cezara za¬ 
boli kod srca, kad je vidio tu prikrivenu patnju... 

Ali Feđa je već pitao: 

— Što se dogodilo. Braco? Govori... u brizi 
sam za tebe ... 

Cezar uzdahnu, dvostruko žalostan — zbog 
svoje boli i njegove. A onda progovori: 

— Nikoga nemam, dragi brate, komu bih se 
mogao povjeriti i tko bi me znao svjetovati. . . 
Ti si u sve upućen. Znaš za moju ljubav. Jednom 
si rekao, da moja ljubav mora bezuvjetno uspjeti, 
kad se tolikom energijom i ustrajnošću borim za 
nju. , . Ali eto, uzbuđenja zadnjih mjeseci, a po¬ 
gotovo zadnjih dana, s'rvala su me . .. Klonuo 
sam ... 

I Cezar podboči rukom čelo i zagleda se tužno 
pred se... 

Feđa ga potapša po ramenu. 

— Ali, zaboga. Braco! .. . Bojao sam se za tebe. 
Tvoji su listovi u zadnje vrijeme bili puni uzruja- 
nosti i vrlo nejasni. . , Čas vedri, veseli. .. nadaš 
se i kuješ najsmjelije osnove .. . Onda opet tmurni, 
očajni. . . puni aluzija na besmislenost života i na 
smrt. . . Trzaji duše koja pati. . . 

— A ti si me tako lijepo tješio ... Ti, koji si i 
sam nosio tešku bol u duši. . . Hvala Ti! 

Feđa stisnu pruženu ruku i odvrati lice na 
stranu ... a onda opet zapita: 

— Što se dakle zbilo? 


Mjesto svakog odgovora pruži mu Cezar ona 
dva uska papirića, što ih je malo prije čitao. Feđa 
ih pomnjivo pročita, stisne usnice i malo zaškilji, 
kao da se nekud zamislio , . . 

— A poslije? 

— Drugi dan sam govorio s njenom majkom. 
Bilo je spočetka burno; predbacivala mij da sam 
joj zaveo dijete, da sam sve radio proračunano, 
da idem za njenim imutkom ... i slično. Kad me 
je to uvrijedilo, pa sam htio otići, malo je ublažila 
ton i dala je meni doći do riječi. Pomalo se smiri¬ 
vala i na koncu mi je rekla isto, što i maloj Ra: dćt 
nema ništa protiv rastave, samo neka se ustr- 
pimo . . . Njoj je samo do sreće kćerine; a ako Ra 
ne će Vencija, onda je on i za nju, mater, samo 
»luft«. Nikad ona ne će stati na stranu zetovu, 
a protiv kćeri... I rastali smo se u dobru. . . 

— No pa? 

— Još sam jednom vidio malu Ra. Dan iza toga, 
kad sam išao mimo kuću, dala mi je znak, da je 
čekam. I sašla je dolje; matere nije bilo kod kuće. 
Toplo me je uvjeravala o svojoj ljubavi i nepoko- 
lebivosti, ulila mi je čvrstu vjeru u srce i... i — 
bila je naprosto zlatna. 

— Ali brzojav! Brzojav!. . . silio je Feđa. 

— Brzojav? pritisnu Cezar obje šake na čelo 
kao u očaju . . . Odonda više nisam vidio Ra. Po¬ 
stajao sam sve nemirniji i uzrujaniji. U nedjelju 
sam već gotovo s uma sašao. Hodao sam okolo 
kuće, pa onda lutao ulicama i opet se vraćao nje¬ 
noj kući — ali sve uzalud! Niti je došla na prozor 
niti je dala glasa od sebe . .. Nešto iza poldana 
opazio sam izdaleka Vyskočila kako s Mirinom 
materom ide prema kući. Taj čas mi je bilo go¬ 
tovo žao, što nisam pošao prije gore u stan. Da 
sam znao, da ovo dvoje nije kod kuće, bio bih 
išao ... 

Svejedno nisam ničega doznao. Na kući su cijeli 
dan bile spuštene zavjese, sve kao da je izumrlo. 
Na koncu nisam više mogao izdržati, već sam se 
naveče oko osam sati popeo stubama gore. Ipak, 
kad sam htio zazvoniti, žacnuo sam se. Ako dođe 
Vyskočil na vrata, što ću mu reći? 

Dok sam tako neodlučno stajao pred vratima, 
začuo sam korake na stubama. Trgnuo sam se, 
okrenuo i počeo se spuštati dolje. No već nakon 
par stepenica sreo sam Dostala. 

— Ah, vi ste tu? Jeste li govorili s punicom? 

— Ne . . . nisam .. ., mucao sam, htio sam ... 

— Tako? Ona me je molila, da vas nađem i da 
govorim s vama ... 

— Molim . . . 

I spustimo se na ulicu. Tu mi je počeo pripovije¬ 
dati o svom poznanstvu s Vyskočilom u mladim 

danima i kako mu je on jednom život spasio, kad 
se zbog Branke htio ustrijeliti. A onda je počeo o 
Miri i Venciju; kako su oni vazda bili sretni i nji- 
hov je brak bio čak uzorom cijeloj familiji. O ka¬ 
kvom neshvaćanju nema ni govora. Mira je bila 
uvijek sretna. Možda je i bilo nezadovoljstva u 
njezinoj nutarnjosti, ali to nije izbijalo na površinu. 
Znak, da se dalo podnositi. Napokon nijedan brak 
nije sav ružičast... 

Otkad smo se mi dva upoznali, Mira se sva 
promijenila. Odjednom je ohladnila prema Ven¬ 
ciju, čak i prema ostaloj obitelji, postala je ner¬ 
vozna, bolesna i čisto je' propala. Čini se, da IjU' 
bav nije baš dobro djelovala na nju. 

Danas je on, Dostal, došao po poslu u Zagreb 
i punica mu je sve saopćila. Rekla je, da Mira za¬ 
htijeva rastavu, i molila je njega, neka govori 
s Vencijem.. . On je to i učinio. Ovaj je bio uža¬ 
sno potresen i rekao je, da on nikoga ne će na silu 
uza se ... Kasnije je on otišao po poslu, a punica 
je pošla k Venciju. I na svu sreću! Došla je upravo 
u zadnji čas, da spasi Vencija od samoubojstva 
Još trenutak i bilo bi prekasno! . i . 

Onda ga je odvela kući. I tu su se konačno po¬ 
mirili on i Mira. Miri su pustili na volju, da se od¬ 
luči za muža ili za mene. Odlučila se za muža. 
Pa sad, kad je stvar privremeno uređena, oni 
imadu samo jednu molbu na mene — Mira me to 
izričito moli — da se ne miješam među njih. Neka 
pričekam neko vrijeme, pa će se onda vidjeti, 
dade li se ovako živjeti. Ako ne, nitko u obitelji 
ne će imati ništa protiv mene ... 

Feđa! Možeš si misliti, kako sam bio prenera¬ 
žen. Zamaglilo mi se pred očima i noge su mi 
stale klecati — sigurno bih se bio srušio, da me 
Dostdl nije pridržao ... A kad sam sakupio sve 
sile, rekao sam Dostalu, da ću sve učiniti, što Mira 
želi, ali da ne mogu nakon onoga, što se među 
nama zbilo, vjerovati, da se ona tako laka srca 
dala sklonuti na pomirenje. 

On me je uvjeravao, da je ipak tako, i da mi 
je točno izručio Mirinu želju ... Moj je očaj rastao 
i u sebi sam se zakleo, da ću se ubiti. Još danas, 
odmah, samo da se riješim muka! . . . Rekao sam 
Dostalu, ako mu sutra predadu moj list, neka mi 
zada riječ, da će ga predati Miri. 

On se malo osupnuo, jer je shvatio moju misao, 
i malo me je tješio, a onda je slegnuo ramenima 
i rekao: dobro. Mislio je očito; Barem ćemo ga se 
riješiti! ... 

Tako se rastadosmo. 

Omamljen bolju teturao sam ulicama, dok se 
slučajno nisam našao pred vratima našeg prijatelja 
Ace. Makinalno sam pošao gore osjećajući neiz¬ 


mjernu potrebu, da se na nekoga oslonim, da na¬ 
đem samilosnu dušu . . . 

Koliko sam se god silio da budem miran, on i 
njegova prijateljica odmah su zamijetili izobličene 
crte moga lica, užurbali se oko mene, ispitivali što 
mi je, tetošili me . .. 

Mene je gušilo u vratu, nestajalo mi zraka, i 
onda sam briznuo u grčeviti plač. Isprekidanim 
glasom ispripovijeđio sam im u glavnom svoju ne¬ 
sreću . . . Oni su me tješili i mirili i uzeli mi doka¬ 
zivali, kako će to sve biti samo izmišljotina, i kako 
ona priča o samoubojstvu Vyskočilovu malo ne¬ 
vjerojatno izgleda . . . Najjači argumenat je bio: 
kako mogu više vjerovati Dostalu i Vyskočilu, 
nego onom, što mi je ona sama napisala i rekla još 
pred par dana. Ako mi ona zaista ono poručuje, 
zašto toga nije napisala? ... Naprotiv, oni su to 
vješto aranžirali, da ja načinim samoubojstvo, da 
me se tako na lak način riješe, i da nju postave 
pred fait accompli!... 

I pomalo su me umirili. Uvidio sam, da bi lu¬ 
dost bila, kad bih im tako naivno pošao na lijepak 
i odustao sam od samoubilačkih namjera. A Do¬ 
stalu sam poslao ujutro list, gdje velim, da ću tek 
onda vjerovati, da Mira ono želi, dok mi to ona 
sama napiše. 

Bio sam ipak tako satrven od uzrujanosti, cJa 
nisam mogao iz kreveta. Tako me našla popodne 
Štefica, kad mi je donijela list od Mire. Evo ga! 

I Cezar pruži Feđi pismo, u kom je bilo neko¬ 
liko napisanih redaka. Po zapackanim slovima i 
krivudavim linijama vidjelo se, da je pisano u uz¬ 
rujanosti. Feđa pročita; 

»Javi, šta je s tobom. Umirem od straha za 
tebe. Barem kakav glas! Malo sunca... Najviše 
me muči, šta je s tobom. Smiri se! Ne gubi nade! 
Ja nemam mira do tvojega. Štcfica će te u obično 
vrijeme čekati; javljaj sve po njoj! . . . Ne misli, 
da je što kadro promijeniti moja čuvstva. Grozno! 
Jedino misao na te daje mi snage, da to podne¬ 
sem. Smrt bi mi bila nešto ugodnoga. Ali obećala 
sam ti, da ne ćii u smrt bez tvoje dozvole. I ti meni! 
Ne zaboravi! . . . 

Mama me ne pušta ni časka s vida. 

Ra.« 

To je bilo sve. Feđa pogleda pitajući Cezara. 
Ovaj nastavim drhtavim glasom od uzbuđenja; 

— Štefica mi je pripovijedala, kako je Ra cijelo 
vrijeme ležala, a nije mi mogla pisati, jer je mama 
bdjela nad njom poput zmaja. Jučer da je došao 
Dostal, da je »presvetla« dugo nešta govorila 
s njim, a onda je otišao. Kasnije je došao pođvor- 
nik iz banke i donio pismo za »milostivu«. Kad ga 

je ona pročitala, užasno je zakriknula, da su se svi 
strčali u sobu. »Presvetla« je rekla, da se gospo¬ 
din direktor ustrijelio, i da je pisao za oproštaj 
»milostivoj«. I onda je kazala milostivoj, da možda 
ipak još nije kasno, neka mu bar poruči, da joj je 
žao, i ako je još živ, neka se ne ubije. »Milostiva« 
je rekla, neka ide k njemu. Bila je užasno uzru¬ 
jana i neprestano je.' plakala. A onda je došla »pre- 
svetla« s gospodinom direktorom, »koji se nisu niš 
ubili, kak su pisali«, i direktor je otišao u sobu 
k milostivoj« . . . Dalje nije znala Štefica, što se 
zbilo. Samo se ona i Miss Jessy čudila, kako to, 
da je direktor ipak ostao živ, a pisao je, da će se 
ubiti... Još je dodala, da je danas cijeli dan pa¬ 
zila na mene, a kad me nije bilo, »milostiva« da 
je bila sva izvan sebe i da je potajice napisala ovo 
pismo . .. 

Ja sam napisao ukratko maloj Ra, što mi 'e 
Dostal pripovijedao, zahvalio sam joj, da mi je ski¬ 
nula užasni kamen sa srca, i zamolio sam je, da mi 
ona opiše u pismu, što se sve zbilo, jer Štefica ne 
zna svega. 

Nato je Štefica otišla. A meni je postala jasna 
cijela komedija, što su je odigrali maloj Ra. Aran¬ 
žiralo se tobožnje samoubojstvo Vyskočilovo, on 
je poslao oproštajno pismo, Ra se uzrujala, mati ju 
je nagovorila, neka pošalje po muža, ako je još 
živ, a on se dabome živ i zdrav vratio. I ja sam 
ga nesretnik vidio, gdje se s punicom vraćao kući, 
a nisam znao, kako je po mene koban taj po¬ 
vratak! 

0 tom, da je sve to inscenirano, uvjerilo me i 
bijesno pismo Dostalovo — koji je inače od njih naj¬ 
umjereniji — što sam ga jučer primio, i u kojem veli, 
da čovječanstvo baš ne bi mnogo izgubilo, da sam 
se ubio .. . Kao da bi za čovječanstvo bio nenado¬ 
knadivi gubitak, da je Vyskočila nestalo!... 

I Cezar zašuti. 

— A je li ti Ra poslije pisala? 

— Dosad ništa... Možda nije mogla pred mate¬ 
rom . . . Možda je u groznici. . . Što ja znam . . . 

Nastade časak šutnje. Onda Cezar nastavi: 

— Pozvao sam te, da me svjetuješ i da mi po- 
mogneš. Što mi je činiti? Mogu li mirno čekati, 
kako će se stvari razviti? Ili da što poduzmem? 
Jer i sam vidiš, da ljudi, koji su ovakve scene ka¬ 
dri aranžirati, ne uzmiču ni pred kakvim sred¬ 
stvima, da dođu do cilja ... 

Feđa je neko vrijeme razmišljao. 

— Silom se ovdje ne da ništa, progovori napo¬ 
kon. K tomu oni imaju i malu Ra u svojim pan¬ 
džama. Ali da pokušaš s dobra. Da djeluješ na 
majku... 


— Feđa, Feđa, vidi se, da je ne poznaš. Ako 
sva moja zaklinjanja i sav Mirin očaj nisu ništa 
pomogli... 

— Imaš pravo! . .. Ali znaš, šta? — Piši mužu! 

— Vyskočilu? 

—^ Da! ... Možda on ipak ne vjeruje, da ga ona 
voli. Možda on i ne zna, šta je bilo među vama. 
Znaš, da muž uvijek najzadnji sve dozna i najma¬ 
nje zna. Piši mu jedno lijepo, pristojno pismo , .. 
Možda će on imati više srca za nju od ostalih. Ta 
ona je sve učinila, da mu se prilagodi. Dugo se 
žrtvovala, a sada je na njemu red. Možda će to 
djelovati na njega ... A ako ne, barem ćeš znati, 
da je i on gnjus i hulja, pa ga više ne ćeš trebati 
štediti. Onda imaš moralno razvezane ruke prema 
njemu ... 

Cezar je razmišljao. 

— Dobro, reče. Poslušat ću tvoj savjet, Feđa. 
Hvala ti! ... 

Kanda je netko tiho pokucao na vrata. Oba- 
dvojica poslušaše. Opet tiho kucanje! ... Cezar 
priđe k vratima i otvori ih. Opazi Šteficu, koja 
mu je pružala list. 

— Jedva sam na časak pobjegla. »Presvetla« 
već sumnja i na me. Sutra moram u Mirindol to¬ 
bože po poslu. Ovo je »milostiva« poslala. Ona će 
vam opet pisati, čim bude zgoda. 

I kao grlica otprhnu i za čas se izgubi na stu¬ 
bama. 

Cezar zatvori vrata i uzbuđeno otvori pismo. 
Ruke su mu drhtale, dok ga je grozničavom brzi¬ 
nom čitao. Suznih ga očiju pruži Feđi. 

— Kako je rafinirano muče! ... 

Pismo je glasilo: 

»Želiš znati, kako se to zbilo. Evo sve, što ja 
znam. U nedjelju ujutro strašno me je boljela gla¬ 
va, jer sam zlo spavala, pa sam ostala u krevetu. 
Najednom, oko 11 i pol sati, dobijem ova dva pi¬ 
sma: za mene i za Vanju, što ti ih prilažem. Možeš 
si zamisliti moje uzbuđenje. Kako bih opravdala 
njegovu smrt pred svojom savješću, pred djetetom, 
pred »milim« rođacima. Nisam mogla pisma ni do 
kraja pročitati; mama ih je pročitala i rekla, da 
ga ide brzo potražiti. I otišla je. To je bilo sada 
grozno čekanje. Te slike, koje su se vrzle po mojoj 
glavi, neopisive su. Kao krvavim slovima vidjela 
sam zapisanu riječ: Nikada! Jer da se to dogo¬ 
dilo, bili bismo zauvijek rastavljeni. Ovako, iako 
slabo tinja iskra nade, ipak tinja. Čekajući tako 
turila sam glavu među jastuke, jer sam svaki šum 
držala za korake. »Idu! Nose ga!« Tako sam valj¬ 
da izgubila svijest. Najednom sam čula; »Mirček, 
oprosti mi, oprosti mi! Je li da mi opraštaš?« Ja 
sam valjda rekla: da, ali više ništa, jer nisam 

mogla niti govoriti niti se uopće micati. Suze su 
mi samo tekle niz lica. Pitala sam se: Zar ja ne- 
smijem nikada biti sretna? A moj siromašni Yes? 
Šta će mi on? .. . Ne znam, kako je dugo ostao 
kraj mene sjediti. Nepomično sam ležala sa za¬ 
tvorenim očima, iz kojih su neprestano suze ka¬ 
pale . . . Poslije podne sam otvorila oči i vidjela 
sam mamu kraj sebe, kako plače, pa sam joj rekla: 
»Gdje je sad on? Neka dođe i vidi; neka uživa u 
svojoj žrtvi. »On je onda došao i sjedio je na stolcu 
kraj mene. Bilo je to kao smrtna straža. Ja sam te 
u duhu molila; »Obećala sam ti, da ne ću umrijeti 
bez tebe. Dopusti mi, da umrem. Bože, daj da 
umrem.. .« Ali ja živim i dalje. Bog mi se nije htio 
smilovati. . . 

Drugi dan sam skupila svu svoju snagu i ustala 
sam, jer sam htjela to sve tebi reći. Mama me nije 
pustila van i rekla mi je, da ti je Dostal već sve 
rekao. Pomisli sada moju bol! Drugi su ti rekli! . . . 
Što si uradio? Kako ti je? . . . Bila sam očajna. U 
dvanaest te sati nije bilo. Grozno! . . . Onda sam 
poslala potajno Šteficu k tebi. 

Mama me straži upravo nesnosno po danu i po 
noći. Govori mi: »Bijedno moje dijete, da ti Bog 
pamet dade!« Ona vidi moje suze i žalost i da se 
nisam promijenila. Ali to ne koristi... Ja mislim 
s njime govoriti, samo dok se malo on i ja primi¬ 
rimo. Sad sam ustala. Malo govorim. Po maminom 
nalogu moram s njime u kino. On me ujutro i kada 
dolazi ili odlazi, pozdravi, poljubi mi ruku i čelo, 
pita, kako mi je, i nešta pripovijeda... 

Što ja trpim, to je neopisivo. Par puta na dan 
čujem: »Ne igraj se sa životom njegovim. On nosi 
uvijek revolver sa sobom i spava s njime.« Ili: »A 


šta si me onda po njega poslala, kad svejedno ho¬ 
ćeš, da se to dogodi?« ... Oprosti mi, što ti se tu¬ 
žim, ali znam, da jedino kod tebe nalazim shva¬ 
ćanja . . . 

Mama je počela sumnjati na Steficu; treba da 
se sastajete u različito vrijeme. 

Tvoja mala Ra.« 

Uz njeno su pismo bila priložena dva Vyskoči- 
lova pisma, u kojima se banalnim riječima oprašta 
od nje i od djeteta, jer da ide u smrt. Što je kriv? 
Ne zna; ali tako »Osud« kažnjava one, koji su pre¬ 
više ljubili. . . 

Feđa je polako spustio listove na stol. Cezar 
je stajao kraj prozora i brisao suze. Napokon pro¬ 
govori Feđa: 

— I ona se još jedino u njega pouzdaje . . . Vi¬ 
diš, da sam imao pravo . . 

Cezar kimnu jesno glavom i ne reče ništa . ., 

Uto zamniješe iz kata pod njima zvuci glaso¬ 
vira. I mlado djevojačko grlo zapjeva: 

Wieder mocht’ ich dir begegnen, 
wieder schauen deinen Blick; 
aber was auch mein Geschick, 
deine liebe Seele will ich segnen . . . ^) 

Feđa zadrhta, a njegovo blijedo lice problijedi 
još jače. 

— Pjesma male Margit! prošapta tiho. 

I pritisnuv čelo na hladno staklo prozora za- 
jeca . . . 

1) Opet bih te sresti rado, opet gledati u tvoje oči; ali 
makar kakva bila moja sudbina, tvoju ću dragu dušu bla- 
gosivlijati. 


USPOMENA NA DRAGUTINA LERMANA 

ČLANA STANLEYEVE KONGO-EKSPEDICIJE 
Napisao JULIJE KEMPF 


IIL 

JESECA listopada 1891. otputova 
Lerman treći puta preko Zagreba i 
Bruxelesa, gdje se zadržao do 6. pro¬ 
sinca, na Kongo. Iz Antverpena ga 
prebaci parobrod »Eduard Bohlen« za 8 dana do 
Kanadskih otoka, a na 31. prosinca stigao je u Ba¬ 
nanu i Bornu na ušću Konga. 

Ovo treće boravljenje u »crnom dijelu svijeta«, 
koje je trajalo od god, 1891. do jeseni 1894., doni¬ 
jelo je iskusnome i tjelesno opet dobro oporavlje¬ 
nom Lermanu doskora nove i velike dužnosti. 


Već 15. siječnja 1892. otputovao je Lerman na 
Stanicu Matadi, gdje se imao brinuti, da snabdije 
potrebnim stvarima karavanu za podulje putova¬ 
nje u svrhu istraživanja terena i osnivanja novih 
stanica na istočnom Kwangu. Zapovjedništvo je 
• ekspedicije povjereno Lermanu, koji je — kako je 
već istaknuto — okušao u nekim krajevima rijeke 
Kwanga svoju sreću još godine 1889., kad je bio 
član ekspedicije kapetana Van de Velda i zapo¬ 
vjednik na povratku u Leopoldville. 

Dne 4. veljače iste godine mogao je Lerman već 
krenuti s ovećom pratnjom vojnika i nosilaca na 

daleki put, koji je trajao daljna četiri mjeseca. Tek 
17. ožujka prispije Lermanova ekspedicija preko 
sela i sajmišta Kimpambale, Fonle, Kenge — Vete, 
Vrasija, Kinsuke, Banga te starih stanica Luvituke 
i Tumba Manija. Nakon mnogih prijegora i borbi 
(Tumba Mani) u stanicu Popocabaku na rijeci 
Kwangu. Tu je bio Lerman u ono doba imenovan 
zapovjednikom stanice i okružja s činom kape¬ 
tana. U ovoj je okolini bio pogibeljan susjed ču¬ 
veni već sa svoje okrutnosti poglavica »kralj« 
Muene Putu iz sela Kassongo-Lunde, gdje je bila 
nedavno osnovana nova stanica. Osobit je Ler- 
manov uspjeh bio u tom razdoblju, što je zgodnim 
načinom prisilio silnoga Muene Putu Kassonga, 
da se ipak pokorio vlasti i suverenitetu Kongo- 
države. Utvrdivši staru stanicu u Popocabaki, 
osnovao je Lerman u okružju istočnoga Kwanga 
nove stanice na rijeci Vambi i Kuilu. 

Na toj je ekspediciji bilo mnogo i mnogo nepri¬ 
lika zbog prehrane pratnje, pa su svi skupa u neke 
dane mnogo patili od gladi. To je bilo u selima 
Kvatundi, Vandi, Kimbindi, Mariangiti, Nusuki, 
Ngovi, Mosusalingili, Makisingi i t. d. Više je puta 
valjalo prelaziti nepremoštene rijeke i potoke kao 
što su Vamba, Nufu, Lubula, Luita, Kuilu i druge. 
Istraživajući rijeku Kuilu, pritoku Kwanga, opazi 
Lerman krasne slapove na toj rijeci i nazva ih 
»Slapovi Zrinskoga« (Zriny Fališ), koje je ime pri¬ 
hvaćeno kasnije i u službenim kartama Kongo- 
države (Isporedi »Carte de V etat independant du 
Congo, dressee d’apres les itineraies originaux des 
voyageurs, par 1. du Fief. Bruxelles III. edition 
avril 1898.). Na toj je karti (mjerilo 1 : 2,000.000) 
točno označeno između drugih putnika i puto¬ 
vanje našega Lermana. 

Nakon uglavljenoga prijateljstva s oholim i ra¬ 
tobornim Muene Dumbom, poglavicom plemena 
Kioka oko rijeke Kassaja, prošao je Lerman sela 
Kiloandu, Kanda-Kandu, Kiamon Kan Sadi i t. d., 
gdje su urođenici poznali Lermana već otprije pod 
imenom Ango-Ango. Osobito su bili zanimljivi sa¬ 
stanci i pregovori sa spomenutim već svemoćnim 
»kraljem« Muene Puto Kassongom, s kojim je naš 
Lerman ovaj puta sklopio krvno bratimstvo, mi¬ 
sleći, da će ovaj puta još jače prikloniti vjerolom¬ 
noga poglavicu ideji Kongo-države. 0 tom se čita 
u Lermanovu dnevniku slijedeće: »Slijedeći dan 
pošalje mi opet »kralj« četiri svoja sina i više pot- 
poglavica, koji su me molili, da sklopim s Muenom 
krvno bratimstvo. Njegovi borioci ne mogu da bez 
toga znaka vjeruju u moju miroljubivost. Ja sam 
na to pristao. Dva moja najvjernija Zanzibarca 
pođu kao vođe u tom poslu k Muenu u pratnji više 
mojih vojnika. Vratiše se noseći na zelenom listu 


nekoliko kapi Muenove krvi. Doveli su sobom i 
jednu bijelu ovcu. Nju su rasjekli i dadoše jednu 
polu mojim, a drugu Muenovim boriocima. Srce 
su ostavili, budući da je jednu polu toga srca imao 
da pojede Muene, a drugu ja. Odrezaše komadić 
toga srca i staviše nad žeravicu, a zatim ga omoče 
onim kapima Muenove krvi. To sam pojeo pred 
njegovim poslanicima. Tada sam uzeo nož i za¬ 
rezao svoju ruku, da dobijem koju kap krvi. Na¬ 
zočne je urođenike to osobito iznenadilo. Re¬ 
koše, da sam sigurno velik poglavica, budući da 
sam posve lako pretrpio tu operaciju, dok je 
»kralj« Muene pri tom drhtao. Naravno da moji 
vjerni Zanzibarci nijesu propustili zgode, a da ne 
protumače urođeničkim Muemovim ljudima, kako 
bih si ja, kad bi bilo nužno, i ruku odsjekao za nji¬ 
hovu ljubav! Ja sam se na to u duši nasmijao, a 
Muenu sam poslao na čistom listu one kapi svoje 
krvi, koju je on imao s oprženim ovčjim srcem 
istim načinom pojesti kao i ja. U isto je vrijeme 
imao držati u lijevoj ruci naboj moje puške, kao 
što sam i ja držao naboj, što mi ga je Muene po¬ 
slao iz svoje puške. Tim je bio sav obred gotov i 
mi postadosmo prijatelji. Međutim je »kralj« 
Muene Putu već prije pristao na teške uvjete mira 
i na platež ratne odštete.« 

No i ostatak ljeta 1892. upotrijebio je Lerman 
za prodiranje u južnoistočne krajeve prema rijeci 
Kassaju ispod 8^ južne širine. Putnici su pretrpjeli 
mnogo nezgoda pa i gladi, braneći se gdjekoje 
dane travama i orasima mjesto kruhom i mesom. 
Božić 1892. probavio je Lerman sa svojom prat¬ 
njom u selu Ngovi, gdje je pregovarao s poglavicom 
istoga plemena. 

Tek 13. siječnja 1893. stigoše putnici do prvoga 
sela Monkaje Mama na rijeci Kimaholu, gdje su 
došli do hrane među urođenicima, koji se bave 
uveliko priređivanjem kaučuka. Dalje je slijedio 
prijelaz preko 70 m. široke rijeke Loangoe na uro¬ 
đeničkim čamcima prema selu Dumbi, prijestol¬ 
nici »kralja« Muene Dumbe, gdje je Lerman izmi¬ 
jenio s poglavicom prijateljske darove. Mjeseca 
veljače i. g. prođe ekspedicija kroz sela u oblasti 
poznatoga Muene Putu Kassonga, pa tek mjeseca 
ožujka prispije u stanicu Kassongo. Tu nađe Ler¬ 
man sa svojom pratnjom nužno odmorište među 
bijelim namještenicima Kongo-države. Tek 10. tra¬ 
vnja mogao se naš odvažni putnik vratiti u svoje 
sjedište Popocabaku. 

Cijelo ljeto 1893. posvećuje zapovjednik ka¬ 
petan Lerman nutarnjem i vanjskom uređenju 
svoje stanice, putuje po cijelom okružju, drži zbo¬ 
rove sa susjednim poglavicama i urođenicima radi 
sigurnosti prolaza i trgovanja na sajmištima uz 

maksimiranje cijena živeža i t, d. Njegovim su na¬ 
stojanjem osnovane i neke nove trgovačke sta¬ 
nice (Muene Kunda, Franje Josipa, krštena tako 
po nalogu vlade), nad kojima se nadalje vijala 
modra zastava sa zlatnom zvijezdom Kongo- 
države. 

Svoju tegotnu službu vršio je Lerman jednakim 
marom i odlučnošću na istočnom Kwangu i poslije 
nastupa nove godine 1894. 

Dne 6. lipnja pomenute godine preda Lerman 
zapovjedništvo svoga okružja kapetanu Verschel- 
denu, budući da je dobio dopust za povratak u 
Evropu. 

Ganutljiv je bio rastanak Lermanov s bijelim 
časnicima, činovnicima i s cijelom crnačkom po¬ 
sadom u Popocabaki, jer ga je sve poštovalo i vo¬ 
ljelo. Slijedećega dana rastao se Lerman s Popo- 
cabakom, pa je s pratnjom od 16 vojnika i 14 no¬ 
silaca krenuo zapadno u smjeru prema željeznič¬ 
koj pruzi (Kimpesse), otkuda ga dne 16. srpnja 
prenese parni stroj u glavnu stanicu Matadi. 

Mjeseca kolovoza prispio je Lerman u Antver- 
pen i Bruxelles, gdje se zadržao nekoliko ne¬ 
djelja zbog usmenih izvještaja belgijskoj vladi i 
zbog oporavka svoga zdravlja. 

Dne 10. listopada i. g. razveseli Lerman svoj 
roditeljski dom i sve znance svojim iznenadnim 
nenaviještenim dolaskom u Požegu. 

IV. 

Obveze Lermanovih službenih odnosa prema 
belgijskoj Kongo-državi zahtijevale su, da se i če¬ 
tvrti puta vrati na Kongo. Stoga se u proljeće 1895. 
spremi na put u Bruxelles, a odanle na zaključnu 
godinu službe u Kongo-državi. 

Unaprijeđen u službi pridržao je Lerman i dalje 
zapovjedništvo istočnoga Kwanga u svom starom 
sjedištu Popocabaki, Od rane jeseni 1895. brine 
se Lerman neumorno, kako da utvrdi već prije 
osnovane socijalno-političke i trgovačke prilike 
svoga okružja za probitke Kongo-države. Popust¬ 
ljiva vjernost urođenika i slabi crnački značaj ni- 
jesu redovno pružali jamstva, da će se održati 
prije već sklopljeni ugovori i uvjeti stalnoga pri¬ 
jateljstva. Samovoljni poglavice nekulturnih okol¬ 
nih plemena tako su se vladali, da ih je uvijek va¬ 
ljalo držati na uzdama odlučnoga razbora i strogo 
odmjerene uviđavnosti i strpljivosti. Naš je Ler¬ 
man svojim dugogodišnjim iskustvom bio kao stvo¬ 
ren za tu srećno odabranu disciplinu, koja je čas 
blagošću, čas oštrinom, a nikad okrutnošću, posti¬ 
zavala pravu svoju kulturnu svrhu. Te su crte 
Lermanova značaja dobro upoznali — i pravedno 
ocijenili pored najpozvanijega sudije Stanleyja 


mnogi časnici i njegovi suradnici, pa i mnogi po¬ 
šteniji crnački poglavice te urođenici, s kojima je 
imao posla. 

Već prvih mjeseci svoga povratka u Popoca- 
baku putuje Lerman s pratnjom pješice do stanica 
i crnačkih sela. Jednako i čamcima rijekom Kwan- 
gom često s najvećim pogibima za svoje zdravlje 
i sam život. U proljeće 1896. sklapa Lerman prija¬ 
teljske odnose s moćnim poglavicom Lussungom, 
a zajedno s časnikom Beirlaenom istražuje donji 
tok rijeke Vambe sve do ušća u Kwango. U oko¬ 
lici Vambe živi pleme Bajaka i Kimpiuda, među 
kojima ima dosta ljudoždera. Poglavicama sela 
Jakambe, Bibrine, Kingole, Bona Biembe naložio 
je Lerman, da zabrane svojim podanicima Ijudo- 
žderstvo, jer da će svaki prestupak u pogledu toga 
gadnoga zločina biti kažnjen smrću. 

Drugom je opet zgodom otputovao povjerenik 
okružja Lerman s pratnjom kroz krajeve Ijudo- 
žderskoga plemena Bajaka preko Muene Ndinge 
na istok u sela Bindu, Mabeke, Mutende, pa u 
Kassongo-Kabambu onkraj rijeke Vambe. Između 
Kwanga i Vambe bilo je mnogo jada i neprilika u 
dolini Lonza zbog prijelaza preko rijeke. Pome¬ 
nute su vođe bile pune krokodila, a dakako i po¬ 
točnih konja, koje su putnici ubijali iz pušaka. Uz 
obale rijeka naišla je ekspedicija na mnoge čopore 
slonova pa i bivola, koje su također ubijali zbog 
hrane. Radosni su bili dani za »bijele« i »crne« 
članove ekspedicije, kad se došlo do spomenute 
lovine, jer im je u nuždi jednako bilo slatko meso 
potočnih konja, kao i ono od slonova i bivola. 

Lerman Je još u đrštvu s urođeničkim poglavi¬ 
com Ngoom nastavio putovanje u Kassongo-Lundo 
da utvrdi izmirenje s poglavicom Lukokesom zbog 
pobune njegovih urođenika. Tu pohođiše Lermana 
i urođenici iz susjednih sela, koje je predvodio po¬ 
glavica Nkunda. Jednaki je uspjeh imao s posla¬ 
nicima poglavice Tendurine. Plodovi te ekspedicije 
očitovahu se u tom, da je Lerman osnovao novu 
stanicu Fajiole nad rijekom Vambom, plativši uro¬ 
đenicima odštetu za zeniljište. Vrativši se u Muene 
Kenghe primio je zapovjednik Lerman veliko oda- 
slanstvo od 500 urođenika s njihovim poglavicama, 
s kojima je uglavio prijateljstvo u pogledu građenja 
putova do stanica, uređenja sajmišta, trgovanja 
i tako dalje. 

Uredivši tako sva važnija istaknuta pitanja, 
dade se Lerman na ekonomsko unapređenje svoje 
stanice Popocabake (popravak starih zgrada, novi 
radnički stanovi, nasadi kave, polja, vrtovi, drvo¬ 
redi i t. d.]. Neka bude ovdje spomenuto, da je 
Lerman zasadio blizu stanice i više komada vinove 
loze, što ju je ponio iz Evrope, radi pokusa ga- 

jenja na Kongu. Kako se doskora zauvijek vratio 
u Evropu, ne zna se daljnju sudbinu tih presađenih 
trsova. 

Pripravivši sve pismene izvještaje s pri¬ 
jedlogom proračuna potreba (750.000 franaka) nje¬ 
gove stanice za godinu 1897., oprosti se zapovjed¬ 
nik Lerman dne 13. srpnja 1896. s časnicima, voj¬ 
nicima i slugama svoje stanice, predavši zapovjed- 
ništvi starome drugu, kapetanu Verscheldenu. 

Sutradan, 14. srpnja, urani Lerman sa svojom 
pratnjom vojnika i nosilaca, da se zauvijek tje¬ 
lesno oprosti i s Popocabakom, pa da započne 
daleko putovanje u Evropu. Prvi dan stiže karavana 
preko sela Kabame za 9 sati hoda u selo Kengami. 
U tom je selu bilo noćište pod šatorom, a tako i 
u drugim selima, gdje nije bilo uređenih stanica. 
Tek za 14 dana prispio je Lerman do željezničke 
stanice Tumbe, do koje se dalekim pustim razma¬ 
cima redaju urođenička sela i stanice Pangala. 
Kinkuata, Kikulu, Kinzamba, Kinsekami, Tumba 
Mani, Bata-Bata, Ngombe, Songo, Banza Makuta 
i t. d. Dne 30. srpnja mogao je tek Lerman da ot¬ 
putuje željezničkim vozom u Matadi, a zatim pa 
robrodom »Prince Baudoin« po širokom Kongu u 
Bonnu. 

Iščekivano riješenje o dopustu stiglo je Ler- 
manu dne 18, kolovoza iz Bruxellesa u Bornu, dol 
je stalno odrješenje od služe u Kongo-državi pri 
mio kasnije u Evropi. Dne 21. kolovoza stigao j(= 
u Bornu parobrod »Albertville«, kojim se naš put 
nik četvrti i posljednji puta otisnuo na morski 
pučinu Atlantika, da se zauvijek vrati iz Afrike 
u Evropu. 

Nekoliko tjedana proboravio je Lerman u Bru 
xellesu zbog mnogih izvještaja centralnoj vlađ 
Kongo-države. Tom zgodom primi ga u audijencija 
i suveren Konga belgijski kralj Leopold II., pohva 
livši njegovu ustrajnost u radu za kulturni napre 
dak Kongo-države. 

U jesen 1896. vrati se Lerman srećno na žu 
đenu grudu svoga rodnoga grada Požege. 

V. 

Prema dosad istaknutim činjenicama vidi se, da 
je Dragutin Lerman sprobavio u službi Stanley- 
jeve misije i Kongo-države s nužnim prekidima 
gotovo 14 godina svoga života između svoje 19. i 
34 . godine, dakle u najboljim godinama svoje dobi. 
Njegov poletni duh, čvrsti značaj, gvozdena volja, 
samosvijest i postojanost kod izvršivanja doista 
teških dužnosti, bila su glavna svojstva i uslovi, 
koji su u trista zgoda i nezgoda znali savladati sve 
one zapreke, što susretaju takove putnike trop¬ 


skih kontinenata. Mnogo i mnogo su ga puta tre¬ 
sle sve vrste afričkih groznica, koje su oslabile 
funkcije njegova srca. Pored mirovine od belgijske 
Kongo-države ponio je Lerman i spomenute klice 
boljetice kao nemilu baštinu iz svoje mladosti u 
kasniji život. 

Kako je naš Lerman već za prvoga boravljenja 
na Kongu savjesno i strogo shvaćao svoje duž¬ 
nosti, svjedoči nam — kako smo spomenuli — naj¬ 
bolje sam H. M. Stanley u svom znamenitom djelu 
o osnivanju Kongo-države (The Congo and the 
foundation of its free state), gdje nalazi onako od¬ 
rješitih i pohvalnih riječi za najmlađega suradnika 
svoje kulturne ideje. Tko poznaje odrješiti i lapi¬ 
darni način Stanleyjeva stila i oštricu njegova 
pera kod raščinjanja i prikazivanja značaja nje¬ 
govih suradnika iz Evrope, lako će uvidjeti, da je 
ona lijepa ocjena u toj važnoj svjetskoj knjizi, 
štampanoj u isto doba u osam evropskih jezika, 
za našega Lermana i kao Hrvata i kao čovjeka 
prava odlika. 

No pored toga je Lerman i drugim načinom bio 
poznat kao vrstan vršilac dužnosti. Već na po¬ 
četku drugog boravka na Kongu nadario je bel¬ 
gijski kralj Leopold II. Lermana za zasluge redom 
Zvijezde (Etoile de Service], a kasnije vitezom 
kraljevskoga reda Lava (Chevalier de V ordre 
royal du Lion). U činu službe je napredovao od po¬ 
ručnika i kapetana do povjerenika II. razreda, a 
najposlije promaknut na čast — generalnoga povje¬ 
renika (Commissaire general). 

U X. godištu uglednoga tjednika »La Belgique 
Coloniale« priopćeno je u 39. broju od 27. rujna 
1896. imenovanje Lermanovo od 1. lipnja 1896. ge¬ 
neralnim komisarom ili povjerenikom za istočni 
Kwango. Isti časopis donosi Lermanovu sliku s li¬ 
jepim člankom na uvodnom mjestu »Generalni po¬ 
vjerenik Lerman« (Le Commissaire general Ler¬ 
man), iz kojega priopćujemo slijedeće ulomke: 

»Godine 1882., dakle pred 14 godina, poduze 
Lerman svoje prvo putovanje u Afriku u službi 
Međunarodnog afričkog udruženja (Association 
Internationale du Congo) ... Treba se vratiti u 
prošlost Konga, koja je već zaboravljena, da se 
upoznaju prva djela ovoga odličnoga čovjeka. Svr¬ 
šivši školu u Viviju, Manjagi, Philippevillu, Ru- 
dolfstadtu, osnova stanicu Bauduinville, i učestvo¬ 
vaše kod istraživanja Knila i Djone. Vrativši se 
godine 1885. u Evropu, povrati se u svoju domo¬ 
vinu, gdje odsluži svoj vojnički rok u austrijskoj 
vojsci. Godine 1888. pođe natrag u Afriku; neko¬ 
liko mjeseci proživje na Kwangu, a onda bude ime¬ 
novan rezidentom u Stanley Fallsu. Godine 1891. 
ukrca se po treći puta. Zbog sjajnih sposobnosti. 

koje je pokazao za pređašnjih boravaka u Africi, 
bje određen za zapovjednika u okružju istočnoga 
Kwanga i ondje je pet godina činio državi tako od¬ 
lične usluge, da ga danas smatramo jednom od naj¬ 
boljih njezinih sila. Može se reći, da je definitivna 
organizacija važnoga okružja Kwanga njegovo 
djelo ... 

Lerman se baš vraća u Evropu nakon svoga če¬ 
tvrtoga boravka u Africi. Doček, koji mu namije- 
niše njegovi poglavari, dokazao je posve jasno, 
kako ga visoko cijene. Sam kralj vladar će ga pri¬ 
miti u audijenciju, koja će za Lermana biti još 
mnogo veća nagrada, nego križevi (odlikovanja] 
hrabro zasluženi. .. Lerman je u Africi i ovdje ste¬ 
kao općenitu simpatiju i kad se vrati u svoju ota¬ 
džbinu, ponijet će sobom naše vruće želje, da bude 
srećan, pa će se možda sjetiti kadgod i zahvalnoga 
prijateljstva, koje je ovdje ostavio.« 

Kao drug i prijatelj Lermanov od rane mladosti 
ponukao sam ga, da dnevice bilježi svoje doživ¬ 
ljaje u dalekoj Africi s opažanjima o krajevima, 
ljudima i njihovu životu na Kongu. Tomu se naš 
putnik voljko i rado odazvao. Pisao mi je nesamo 
mnogo zanimljivih pisama od godine 1888. do 
1896., nego je vodio i svoj dnevnik sve do konačnog 
povratka u Evropu. Prva Lermanova pisma izdao 
sam štampom u posebnoj knjizi s natpisom »Li¬ 
stovi iz Afrike«, Požega 1891., a nova pisma kas¬ 
nije s natpisom »Novi listovi iz Afrike«, Požega 
1894. Te je knjige naše hrvatsko općinstvo prije 
30 godina simpatično dočekalo i primilo, pa je 
prva veća knjiga doživjela u jednoj godini dva iz¬ 
danja. U tim se knjigama odsijeva zanosna duša 
mladoga putnika, koji je oštrim i zrelim rasuđi¬ 
vanjem doživljaja na Kongu te živim opisima s po¬ 
dručja geografije i etnografije pružio svome na¬ 
rodu lijep dokaz o višem shvaćanju svoga rada i ži¬ 
vota u »crnom« dijelu svijeta. 

Ovo idealno Lermanovo shvaćanje njegova po¬ 
ziva i rada na Kongu našlo je pravo vrelo u nje¬ 
govom ne riječima, već činima dokazanom domo¬ 
ljublju. Kad se prviput vratio iz Afrike, iznena¬ 
dio je naš arheološki muzej sjajnom i bogatom 
zbirkom prirodnina i rukotvorina, što zasijecaju 
od najveće česti u područje etnografije i folklore. 
I kasnije je taj nesebični domoljubac popunjavao 
tu zbirku sve to ljepšim i odabranijim prilozima. 
Danas je ta zbirka, koja broji više stotina komada, 
dragocjena svojina etnografskoga odjela našega 
uglednoga narodnoga muzeja. U njoj se i po njoj 
ogleda požrtvovnim zaslugama našega zemljaka 
Lermana, živa slika života i osebujne kulture s do¬ 
maćih urođeničkih ognjišta crnačkih plemena 
centralne Afrike (Gornji Kongo, Kwango i 


t. d.) u početku osnivanja belgijske Kongo-đr- 
žave. Stoga imade Lermanova zbirka baš i s te 
strane svoje posebno značenje. Jamačno su novi 
socijalno-kulturni utjecaji belgijske Kongo-države 
za posljednjih 30 godina izbrisali u nekim kraje¬ 
vima primitivne ručne proizvode kongoneskih uro¬ 
đenika i urođenica. To naviješta međutim i sam 
Lerman u svojim dnevnicima onoga doba. 

Godina 1886. i 1887. za vršenja vojničkih duž¬ 
nosti u Osijeku, upotrijebio je naš Lerman priliku, 
da se za vojničkih vježbi oko Đakova pokloni ve¬ 
likomu našemu biskupu Strossmayeru. I poslije je 
više puta pohađao Đakovo, jer ga je slavni biskup 
naš odlikovao ne samo svojom naklonošću, nego 
i s više značajnih pisama, koja je Lerman čuvao 
kao dragocjenu baštinu sve do svoje smrti. Jedno 
veliko i zanimljivo pismo Lermanovo o doživlja¬ 
jima na ekspediciji s istočnoga Kwanga, dao je po¬ 
kojni biskup odštampati godine 1892. u »Obzoru«, 
a donijeli su ga u izvacima i drugi neki naši dnev¬ 
nici. Kao pionir kulturne Stanleyjeve misije na 
Kongu nije Lerman nikad zatajivao svojih hrvat¬ 
skih osjećaja, a to izbija na vidik i u Stanleyjevom 
djelu o Kongu, gdje redovno pridaje Lermanovu 
imenu, da je Hrvat ili opet odvažni Hrvat. 

Godine 1897. osnovao je Lerman u Požegi po¬ 
rodični život, pa je sve do pred nastup svjetskoga 
rata živio u Požegi razvijajući živahan rad na mno¬ 
gim stazama socijalnoga života svojih sugrađana. 
Ne znajući za stagnaciju u radu i revnovanju za 
općim napretkom većega stila, naišao je na neot- 
klonive zapreke, pa je još za svjetskoga rata pre¬ 
nio svoje sjedište iz rodnoga kraja u Bosnu, gdje 
se u Kreševu bavio vođenjem rudarskih poslova 
jednoga ovećega posla. 

Vrativši se dne 12. lipnja 1918. s običajnoga 
dnevnoga pohoda između omiljenih mu gorskih 
kosa, klonu mu tjelesna snaga te umre od kljenuti 
srca, ne navršivši niti 55. godinu života. 

Pored zanimljivih Lermanovih izvornih pisama, 
što mi ih je pisao iz Afrike, a koja čuvam već 30 
i više godina, pošlo mi je za rukom, da prikupim 
i sve pokojnikove izvorne dnevnike s dragocjenim 
nepriopćenim još crtama i opisima, Strossmaye- 
rova pisma, arapska pisma crnačkih poglavica, 
lijep broj izvornih fotografskih snimki iz različnih 
krajeva Konga, isprava o Lermanovoj službi na 
Kongu i t. d. Nastojat ću, da svu tu građu prire¬ 
dim u cjelini za štampu s nadom, da će se naći 
nakladnik za takovo djelo. 

Mislim, da bi to bila najljepša uspomena na 
našega zaslužnoga zemljaka, odvažnoga afričkoga 
putnika, požrtvovnoga i značajnoga domoljupca 
Dragutina Lermana. 

HRVATSKO PODRIJETLO GRIEGOVE PJESME. 

Za vedre noći, kad se svršila predstava u kazalištu, ^dje 
se prikazivao Ibsenov »Peer Gynt« s glazbom Griegovom, 
dopru mi do uha zvuci Solvejgine pjesme. Poznam je odav¬ 
na, ali sada sam tekar opazio melodičku koincidenciju, koju 
će jedva tko moći da poreče. Pjesma sastoji od dva dijela, 
sumornog i rekao bih bezbrižnog. U prvome su dvije teme. 
Od njih je pin^a srodna drugoj, a druga — ako je transponi- 
ramo u D-mol — glasi evo ovako: 
un poco andante 


Un. noco auđOAto 



No ako s time isporedimo temu 4. stavka Haydnove glaso¬ 
vite Salomonske D-dur simionije: 



opažamo, da se kajde, kako smo ih u obje teme brojkama 
označili, gotovo i ne razlikuju, (Ton u zagradama ni kod 
Haydna ne dolazi u repeticijama.) Grieg je dakle Haydnovu 
temu prepolovio i oba dobivena dijela u poredaju izmijenio, 
pa bi možda baš u tom primjeru tkogod nalazio potvrdu za 
jamačno preoštri općeniti sud Oskara Biea, koj je rekao, da 
su Griegove teme pravi primjer glazbe, koja nije plod unu¬ 
tarnjega doživljaja, već umjetno smišljenog izuma. Zavisnost 
koja je prikrivena osobito promjenom ritma u (2), za nas je 
zanimljiva zato, jer je poznato, da je poput tolikih drugih 
Haydnovih tema i ta uzeta iz hrvatske narodne glazbe, kako 
je utvrdio Kuhač (v. njegovu zbirku br. 905.—907„ riječi na 
pr.: »Oj Jelena, Jelena, jabuka zelena . . .«). Čudni li su pu¬ 
tovi narodne glazbe! 

Čini se međutim, da je Haydnovo melodično bogatstvo 
i inače mamilo »Chopina sa Sjlevera«, jer iz jedne Hans- 
lickove kritike saznajemo, da je Grieg i u »Olafu Trygva- 
sonu« upotrebio austrijsku himnu, koju je »papa« Haydn 
također crpao na našem izvoru, 

što se tiče završetka (3) Griegove teme, upozorit će¬ 
mo, da 39. i 40. mjera u spomenutom stavku Haydnove sim- 
tonije glase: 



3 

u prvoj se Griegovoj temi, koje ovdje ne iznosimo, mo 
tivi kreću polovicom brzine, a prepleteni su prohodnim no 
tama. 


Ne iđe zapravo amo, pa tek mimogred upozorujemo na 
članak o Haydnu u Encyclopaedia Britannica 1910., koji je 
u nas — mislim — ostao nezapažen. Pisac W. H. Hadow, 
koji je pun udivljenja za velikoga skladatelja, veli za nj: 
»Dokaza, da mu je obitelj hrvatskoga podrijetla, ima dovolj¬ 
no, pa ta činjenica jasno osvjetljuje slavenski karakter veli¬ 
kog dijela njegove glazbe«; Haydn je probio glazbenu kon- 
vencionalnost svoga doba »slobodno uvodeći pučku glazbu 
svojih zemljaka«, a »učinio je više nego itko drugi u 18. vi¬ 
jeku, da utvrdi načelo nacionalizma u glazbenoj umjetnosti«. 
Spominjući Hadow primjere »neposredne upotrebe hrvat¬ 
skih pučkih popijevaka« nadodaje, »da će jedva postojati 
ikoja Haydnova instrumentalna skladba, u kojoj njegove 
vlastite melodije ne bi pokazivale isti utjecaj«. 

Njemački biografi Haydnovi čini se, da još i danas pre¬ 
malo ističu pučki izvor premnogih Haydnovih melodija. Što 
više iz Širolina »Nacrta povijesti hrvatske glazbe« vidimo, 
da je još g. 1913. prof. Major tvrdio, da su Hrvati Haydnove 
melodije unijeli u narod. Naprotiv toga vrijedno je citirati 
Haydnova savremenika Stendhala. Njegovo djelce o Haydnu 
nanovo je pobudilo pažnju, kad ga je izdao Romain Rolland. 
Stedhal, koji Je gotovo sav sadržaj svoje knjige pocrpao iz 
sličnog talijanskog djela Haydnova prijatelja Carpania, izri¬ 
čito veli: »Nekoliko godina, za kako se Haydn nastanio u 
Eisenstadtu (Željezno, u Burgenlandu) i stvorio sebi svoj 
stil, dao se na to, da svoje zamisli na taj način pomnoži, da 
pomnjivo sabire starinske i osebujne pučke napjeve«. 

Lajik. 

VOJTA BRANIŠ. 

Premda rođen u Češkoj, osjeća se Braniš hrvatskim ki¬ 
parom, jer le kao dječak došavši s roditeljima u Hrvatsku, 
ovdje odgojen i školovan. A da je u Hrvatskoj našao svoju 
novu domovinu, dokazuju njegov dojakošnji život i njegov 
dojakošnji rad. Izučivši u Zagrebu klesariju i kipariju, upiše 
se u zagrebačku umjetničku školu, koju je kao učenik prof. 
Frangeša i apsolvirao. Još kao đak Frangešov načinio je iz 
voska »jaslice« za crkvu sv. Blaža u Zagrebu pokazao, đa 
se u njemu nalaze sposobnosti, koje mu daju pravo, da se 
posveti sasvijem umjetnosti. U tim »jaslicama« nastojao je 
Braniš da istakne specijalno narodno obilježje; grupira¬ 
jući oko »jaslica« vrlo žive i uspjele skupine hrvatskih se¬ 
ljaka i seljakinja htio je pokazati, da se i ovakovoj vrsti crk¬ 
vene kompozicije može na zgodan način dati nacijonalni ka¬ 
rakter. Za vrijeme rata unovačen u vojsku, dodijeljen bi u 
svojstvu učitelja u invalidsku školu u Zagrebu sa zadaćom, 
da poučava invalide u rezbarenju narodnih ornamenata. 

Ovo prisilno rezbarenjle s invalidima bilo je za Branisa od 
velike koristi, jer se u toj školi mnogo bavio rezanjem u 
drvu. Naveden silom prilika na put, kojim nije prvotno mi¬ 
slio udariti, nastavi poslije prevrata kao stipendista kod 
češkog majstora Bileka u Pragu svoje studije, u kojima je 
išao za tim, da se što više usavrši u rezbarenju. Da stekne 

što veću tehniku i da se upozna sa svim sredstvima i poma¬ 
galima drvorezbarske umjetnosti, ode iz Praga u Beč na 
obrtnu školu za umjetnost i umjetni obrt prof. Barwiga, spe-^ 
cijalista za drvorezbarsku struku. Odavle ga pozvaše na za¬ 
grebačku akademiju tvornih umjetnosti, na mjesto određeno 
za talentiranog kipara-rezbara Ćusa, koji je nažalost na fronti 
pao. 

Braniš je preuzeo dužnost, da uredi na akademiji odjel, u 
kojem će se učiti drvorezbarstvo. Drvorezbarstvo kao ogra¬ 
nak plastičke umjetnosti, stojalo je u prošlosti a stoji i u sadaš¬ 
njosti u visokoj cijeni. Savremeni veliki skulptori Bilek, Bar- 
lach, Barwig pa naš Meštrović digoše savremenu drvorez¬ 
barsku umjetnost na visinu, na koju se ona uzdigla u proš¬ 
lim vremenima ne samo novog nego i srednjeg i starog vi¬ 
jeka. 

Pogotovo ijle drvorezbarska umjetnost poslije rata dobila 
mnogo na svojoj vrijednosti, kad su se umjetnici-skulptori, 
u povodu poskupljenja plemenitog materijala (bronsa, zlata, 
srebra, slonove kosti, kamena), bacili na izrađivanje u drvu 
onakim istim umjetničkim oduševljenjem, kako su to njihovi 
prečasnici činili u doba renesanse i baroka. Današnjem 
vanrednom razvoju drvorezbarstva mnogo je doprinijelo i to, 
što se poslije rata stalo za nutarnje uređivanje stanova mno¬ 
go tražiti materijal, koji je izrađen u drvu, pa se stoga stalo 
izrađivati umjetno-obrtni a i figuralni predmeti u drvu, koje 
je također lijep materijal, a u razmjeru prema bronsi i mra¬ 
moru jeftiniji. 

Posvetivši se sasvijem drvorezbarstvu, kreće se Braniš u 
svojim kompozicijama ponajviše u crkveno-mističkome mi- 
lieu, hvatajući u momentanoj dispoziciji također svojim rez- 
barijama i profani život. Njegovi kipovi rezani su u raznim 
tehnikama, u kojima on majstorski umije vladati. Donosimo 
u reprodukciji njegove najnovije kompozicije, u kojima se 
jasno razabire smjer, u kojem se kreće umjetnost ovog mla¬ 
dog skulptora-rezbara. 

Asketa (iz hrastovine) prikazuje vjerskog zanešenjaka, 
kako uzdignutim rukama, nagnute glave, gleda prema nebu; 
on je čovjek, koji ne živi običnim životom, njega se ne tiče, 
što se događa na zemlji — njegov se duh uzdiže iznad ze¬ 
maljskih briga i jada u svemirske visine. Mukotrpno lice 
i mršave tjelesne forme karakterišu asketu, a u položaju 
njegovih ruku leži sav izražaj njegove nutarnje emocije. 

Krist (iz jalševine). U njemu se vidi nastojanje, da 
bude plastički momenat što jači. 

Kristova figura raste iz jednoga debla, koje služi ujedno 
i za postamenat samoj figuri. Glava puna bolnog izražaja, 
a ruke pritisnute na prsa, odaju potpunu rezignaciju. Izra¬ 
đujući svoga Krista imao ijie Braniš na umu onu scenu, koja 
se zbila pred Poncijem Pilatom u času izricanja osude 
Kristove. 

M a d o n a (iz pitomog kestena). Tražeći da se kreće 
samo u formi samoga materijala, nastoji da se u kompo¬ 
ziciji samoj oslobodi konvencijonalnih momenata. Madona 
drži sina zamotanog, jednostavna draperija, a izražaj u licu 
osjećajan. 

Piljarica (iz javorovine). Interesantna prigodna kom¬ 
pozicija, prikazujući rezolutnu i brbljavu piljaricu, djeluje 
vrlo plastički u svojoj karakterizaciji. A. Jiroušek, 

FRANKOPANOVE NEVOLJE NA KNJIŽEVNOME POLJU. 

Kad je SO.oga aprila g. 1671. u Wiener-Neustadt-u po¬ 
sječen »urotnik« Fran Krsto Frankopan zato što je htio po¬ 
moći svojemu svaku Petru Zrinjskome da očuva Hrvatsku 
od njemačkoga nasilja, niko ni tada, ni za punih 200 godina 


poslije njegove smrti, nije znao da je s hrvatskim »urotni¬ 
kom« posječen i hrvatski pjesnik. Njega je, ravno 200 go¬ 
dina kasnije, otkrio kao pjesnika i iznio ga na svijet Ivan 
Kostrenčić, našavši u bečkom državnom arhivu, među 
aktima o uroti Zrinjskoga i Frankopana, i pjesme ovoga 
drugoga. To je dakle prva nevolja, koja je stigla Frankopana 
s obzirom na njegov književni rad, što se za 200 godina za 
talj rad uopće nije ništa znalo, a to je nešto što se, ako se ne 
varam, nije dogodilo ni jednomu drugom između naših viđe- 
nijih književnika. Nego to je bila tek prva njegova nevolja, 
jer, iako nas je I. Kostrenčić jako zadužio time što nas je 
upoznao s pjesnikom Frankopanom i izdao veći dio njego¬ 
vih pjesama (»Vrtić«. Pjesme Franje Krste markeza Fran¬ 
kopana. U Zagrebu 1871), opet nam u svojemu izdeinju nife 
dao cijeloga Frankopana, kakav je ovaj uistinu bio i ka¬ 
kav se je, bezazlenom naivnošću i naivnom raskalašenošću 
mladog aristokrate odgojenoga u Italiji XVII. vijeka, sam 
pokazivao u svojim pjesmama, — nego je izdavač podvrgao 
cenzuri moralnih propisa XIX. vijeka izliv duše pjesnika 
XVII, vijeka, koji je sobom bio veseo ii obijestan, iako je 
zbirka nijegovih pjesama, njegov «gartlic« (»vrtić«) bio »za¬ 
sađen V oblačnih dnevih, v urah nesrićnih, srcem turob¬ 
nim, mislih nepriličnih«, jer je osjećao nad glavom carski 
mač koji mu je glavu zbilja i posjekao, pa je tako Kostren- 
čićev »Vrtić« dao nepotpunu sliku i samoga Frankopana i 
njegova književnoga rada. Što nije htio da učini I. Kostren¬ 
čić, to je pokušao da izvrši jedan mladi sadašnji književnik, 
prof, Dr. Slavko Ježić, koji je sve što je od hrvatskih 
stvari Frankopanovih ostalo još neizdano priredio za štampu 
i izdao g. 1915. u VIII. knjizi »Građe« Jugoslav. Akademije 
(»Književna ostavština Frana Krste Frankopana«), ali, ako 
je g. 1871-ve Frankopan cenzuriran, g. 1915-te direktno je 
konfiskovan: Jugoslav. Akademija oporekla je to prvo iz¬ 
danje VIII. knjige »Građe«, zamijenila sve egzemplare, do 
kojih je mogla doći, drugim izdanjem u kojemu više nema toga 
Ježićeva priloga, te uništila i taj prilog i njegove separatne 
otiske. Nego srećom se je sačuvalo nekoliko egzemplara 
i prvoga izdanja i separatnog otiska, pa nam je i taj dio 
Frankopanova rada očuvan, iako u mnogo užem krugu, pa 
se svako može lako uvjeriiti da i »najnemoralnije« Fran- 
kopanove pjesme nijesu ništa opasnije za moral čitalačke 
publike negoli su Nalješkovićeve »Pjesni od maškarate«, pa 
eto Nalješković još dandanas mirno drži svoje mjesto i u 
publikacijama Jugoslav. Akademije i njegove su pjesme na 
prodaju u knjižarama. 

Nego s time se nijesu svršile Frankopanove nevolje na 
književnome polju; s jedne se je strane i odviše pazilo na 
to što je on sam pisao, ali se je zato s druge strane premalo 
pazilo na ono što je o njemu pisano. Već g. 1911. ruski mladi 
učenjak A. M. Lukjanenko, koji je u Zagrebu neko vrijeme 
učio našu stariju literaturu ii naš kajkavski dijalekt, publi- 
kovao je u »Zapiskama« Kijevskoga Univerziteta opširnu 
studiju o Nikoli i Petru Zrinjskom i o Frankopanu, na koju 
se je, koliko ja znam, kod nas svratila mala ilii nikakva paž- 
nija. Pa ako se to može razumjeti, jer u našu širu publiku 
Kijevske »Zapiske« ne dopiru, to se ne može kazati za još 
jednu publikaciju koja se bavi specijalno Frankopanom a 
izdana je ovdje u Zagrebu preklani, dakle baš o 250-godiš- 
njici njegove smrti — to je Dr. Slavka Ježića »Život 
i rad Frana Krste Frankopana«. Istina, Matica Hr¬ 
vatska, koja je knjigu izdala, i rasturila ju je među narod, ali 
zato naša literarna kritika nife o njoj ni riječi progovorila. 
A time je knjizi učinjeno krivo: ona je doista nešto malo 
prerađena piščeva doktorska disertacija te ima, kako pisac 

u predgovoru ističe, literarno-historijski a ne estetsko-kri- 
tički značaj, i nije za Frankopanov život iznijela novih mo¬ 
menata, samo što je pisac lijepo ocrtao Frankopanov karak¬ 
ter te ga isporedio sa Zrinjskim, ali je zato Dr. Ježić dao 
mnogo potpuniju i temeljitiju sliku Frankopanova knjližev- 
noga rada i analizovao pojedine njegove pjesme i sastav¬ 
ke, te za mnoge on prvi i našao originale ili barem uzore. 
Jedno samo ne vjerujem Dr, Ježiću — ne vjerujem da je 
zbilja Frankopanova ona latinska elegija o prijenosu Svete 
Kuće s Trsata u Loret, koja je prvi put štampana g. 1656,, 
koju bi dakle trebalo da je Frankopan ispjevao kada mu je 
bilo 13 godina; istina, Dr. Ježić (na str. 31.) govori da je tu 
pjesmu »jamačno netko prije štampe ispravio i dotjerao«, ali 
ja mislim da ju je neko uopće i ispjevao, a da je samo iz¬ 
dana pod Frankopanovim imenom i njemu na čast, jer se on 
docnije niljć ništa bavio latinskom poezijom, i uopće, kakva 
ga sad znamo da je bio, ne može se vjerovati da bi on već 
kao dijete naučio tako dobro latinski da bi mogao ispjevati 
takvu i toliku pjesmu (od 143 distiha). Uopće Frankopan do 
pred samu smrt nije ni bio pjesnikom — takovim ga je uči¬ 
nila tamnica, kad je cijelu godinu dana morao sprovesti sam, 
bez posla — i bez zabave! Svojoj studji o životu i radu Fran- 
kopanovu Dr, Ježić je dodao i malu autologiju njegova knji¬ 
ževnoga rada sa kritički udešenim tekstom i s rječnikom 
manje poznatih riječi. I Dr. Ježić dakle i Matica Hrvatska, 
koja je lijepo opremila knjigu i priložila joj i nekoliko inte¬ 
resantnih slika, učinili su svoje, da dadu narodu dobru i li¬ 
jepu knjigu, dostojnu čovjeka komu fe posvećena, tako da 
se može reći da su tek ovom knjigom završene Frankopa- 
nove nevolje na književnom polju, 

M. Rešetar, 

UMJETNOST I MORAL. 

O ovom tako važnom pitanju kao da je i kod nas oso¬ 
bito u posljednje vrijeme nastupila neka zbrka pojmova, 
što je po svoj prilici plod opće nesređenih prilika, te je nuž¬ 
no, da se malo njim pozabavimo. Uzimajući ishodište iz 
članka L’ Art et la Morale, koji je izašao u »Revue 
Bleue« iz pera poznatog umjetničkog kritičara E. Miintzea, 
nastojat ćemo da osvijetlimo taj predmet, ne bi li tim do¬ 
prinijeli bar nešto i kod nas sređenju pojmova o tom pred¬ 
metu, a tim u vezi koristili našem kulturnom napretku . 

Proučavajući povijest razvitka ljudske civilizacije opa¬ 
žamo, da netom se čovjek riješio svog skroz na skroz pri¬ 
mitivnog načina života i počeo samostalno misliti, sve je 
više stao osjećati potrebu, da svojim mislima i osjećajima 
dade neku određenu formu, da tako ne samo zadovolji nu¬ 
tarnju svoju potrebu, već da i ostavi dio samoga sebe po¬ 
tomcima na izgled u svrhu daljnjeg usavršavanja. To se opa¬ 
ža na svim prahistoričkim spomenicima, koje dosada pozna¬ 
jem, a vjerojatno će daljnji radovi na tom polju, koji se 
dnevno obavljaju u mjestima starih i još dovoljno ne pro¬ 
učenih civilizacija, to bolje osvijetliti. 

Ispoređivanje i klasifikovanje spomenika iz drevne sta¬ 
rine daju nam najbolju podlogu da proučimo rad i tijek vje¬ 
kovnog razvitka ljudske misli, ne samo po plodovima, već 
nam i očito dokazuju njegov trud i napor, da se sve više i 
više afirmira i razvija u smjeru usavršavanja ne samo esteti- 
čkih već i etičkih principa, koji su se u njemu sve jače 
učvršćivali, čim je dalje stupao po stazi napretka. 

Intimna dakle čovječja nužda, da realnim djelima progo¬ 
vori budućim pokoljenjima u čim savršenijoj formi, da si 
oplemeni duh i ostavi što savršenije izglede za dalnji raz¬ 
vitak u smjeru dobroga i lijepoga, rodila je umjet¬ 


nost, koja označuje etapu ljudskoga pokoljenja na putu civi¬ 
lizacije, ovjekovječuje pobjedu čovjeka nad prirodom i stva¬ 
ra idejnu i osjećajnu vezu generacije s generacijama. 

Nikakav drugi narod nije bio tako svestrano shvatio ve¬ 
liki socijalni utjecaj umjetnosti, kao grčki narod. Grčki su 
umjetnici nastojali da uzgoje generacije stvarajući isključivo 
lijepe i umjetnički savršene tipove. Slaveći heroi?am, gajili 
su fizički razvoj pojedinaca i nastojali, da u njima uzbude 
odlučnost i srdačnost. Uzduž širokih drumova Delfija i Olim- 
pija redali su se mnogobrojni kipovi, koji su predstavljali 
borce, trkače i gladijatore, koji su se odlikovali ljepotom fi¬ 
zičkih oblika, pa su budili ne samo ponos mladih ljudi, već 
su ih i poticali! na junačka djela. S druge pak strane kipovi 
velikih njihovih pređa, koji su također resili drumove, par¬ 
kove, amfiteatre i hramove, utjecali su etički na narod, koji 
je u njemu vidio svijetle izglede veličine i moći ljudskoga 
uma. Gordi spomenici Partenona i Akropole, djelovali su 
tako, da su držali na okupu sve društvene slojeve narode, 
a proročišta u Delfu i Olimpu spajali su cijeli grčki narod 
uzajamnom vezom ljubavi i bratstva. Grčka je umjetnost za 
to silno djelovala na narod, jer je progovarala jezikom, koji 
je svakomu bio pristupačan. Svaki je Grk, pa živio on i u 
najzabitnijem kraju, osjećao potrebu, da se do sitosti na- 
gleda Fidijina olimpijskog Zeusa, uživajući u tom golemom 
remek djelu umjetnosti, u kojemu su inače bile udjelotvorene 
sve vrline i savršenstvo snage čovjeka. Lijepo o tome veli: 
Spencer: »Grčki je narod udjelotvorio gorostasnu silu inte¬ 
ligencije dvadeset vi'jekova prije nego li je Nietsche zamislio 
svoga nadčovjeka«. 

Sve se to može uglavnome prepisati velikom utjecaju 
prave umjetnosti, koja čarobnom snagom ljepote, približava 
i prisajedinjuje duhove, a često i nivelira razlike društvenih 
staleža. 

Osjećaj međusobne uzajamnosti poprima dublji korijen 
kod onih naroda, kod kojih je jače razvijen smisao umjet¬ 
nosti. 

Grčka su umjetnička djela, koja su bila nadahnuta duhom 
etičke i estetičke ljepote, progovarala narodu svom svojom 
sugestivnom snagom i u njemu sve više razvijala smisao za 
shvaćanje visokog pojma umjetnika ljepote. 

I kod starih Rimljana, tog inače pozitivnog naroda, opa¬ 
žamo jaku uzajamnu vezu između umjetnosti i civilizacije. 
Iz onoga, što je nakon njih ostalo i iz iskopina njihovih sta¬ 
rih gradova, zapažamo njihovu skrb za materijalni! napredak, 
njihovo nastojanje oko napretka intelektualne kulture i nji¬ 
hovu vjeru u moć umjetnosti i u njezinu civilizatornu i uz¬ 
gojnu zadaću. 

Pa ;i u srednjem vijeku, koji glasi kao vijek mračnjaštva, 
nailazimo na sjajne izglede o visokoj civilizatornoj misiji um¬ 
jetnosti. Poput egipatske, grčke i rimske, umjetnost je sred¬ 
nje epohe nastojala da postane popularnom, ožilvljujući i 
ovjekovječujući u vidljivom obliku raznovrsne zamisli i osje¬ 
ćaje, koji su buktjele u dušama onih generacija udovoljujući 
intimnoj intelektualnoj potrebi onoga doba. 

Slikarstvo i kiparstvo, sjajne katedrale, palače, slavo¬ 
luci, gordi stupovi i ostale veličanstvene građevine na, ko¬ 
jima su umjetnici onoga doba ostavili najdublje tragove 
svoga genija i svojih koncepcija, najbolje nam svjedoče, ko¬ 
liko su oni držali do utjecaja umjetnosti na narod i do nje¬ 
zine civilizatorne 4 etičke misije. »Crkveno je slikarstvo 
evanđelje i pismo analfabeta«, spominjalo se u to vrijeme, 
a to je značilo, da su velike narodne mase u onoj umjet¬ 
nosti shvaćale i nalazile užitka i pobude na velike podvige i 
etičke prinepe, na koje ih je ona poticala. 

I ako je Renesansa, prekidajući veze sa strogim shva¬ 
ćanjem srednjega vijeka, podavala veću važnost estetičkoj 
formi, to nam je ipak ostavila sjajnih izgleda i u etičkom 
smjeru. 

Lav Tolstoj u poznatoj raspravi Što je umjetnost? 
veli: »Umjetničko djelo vrijedi prema razmjeru broja ljudi, 
koje zanima«, a Brunetiere kaže: »Umjetnost, koja je sama 
sebi svrhom (l’a r t p o u r l'a r t) i ne vodi brige o utjecaju, 
s kojim djeluje na duhove, premašuje svoju svrhu«. John 
Rus'kin, veliki engleski umjetnik, koji je sav svoj genij bio 
posvetio radu oko oplemenjivanja i usavršavanja umjet¬ 
ničkog ukusa kod Engleza, veli: »Spoznaja onoga, što je 
lijepo, prvi je korak k shvaćanju onoga, što je dobro. 
Estetska ganuća intimni su odraz onoga, što je najbolje u 
čovjeku, treba ih dakle poticati izgledima i uzorima savr¬ 
šene ljepote, da se ispolje u svom svojem sjaju.« 

I pored nesuglasja koje danas prevlađuje kod mo¬ 
dernih umjetnika, shvaćanja, koje se u glavnom najviše tiče 
spoljašnje forme, ipak se opaža, da jači duhovi teže sve više 
k savršenstvu i stvarajući nove oblike udahnjuju u njima 
one više etičke osjećaje, koji izbijaju iz dubine umjetničke 
duše kao prava i često besvjesna emanacija onih unutar¬ 
njih podražaja, koji karakterišu umjetnika uopće i potiču 
ga, da aktivno sudjeluje kod izgradnje kulture. 

Umjetnost i moral u najopširnijem smislu riječi idu 
dakle istim putem i dopunjujući se međusobno, pospješuju 
razvoj Ijuđ'ske civilizacijeu smjeru onih visokih etičkih prin¬ 
cipa, koji su zajednički svim plemenima i svim ljudima. 

StJ. IHjić. 

' KONCERTNA KRONIKA. 

Konac sezone se približava. Osjeća se to i po sve redim 
koncertima i po tom, što je Zagrebačka filharmonija obusta¬ 
vila svoje matineje, a i po nesnosnoj sparini u koncertnim 
dvoranama. Ma da je posjet općinstva još uvijek velik, ipak 
se osljleća potreba završetka sezonskoga rada, potreba od¬ 
mora, da se stalože dojmovi i načini obračun. Kako je dje¬ 
latnost u neku ruku još živa, bilo bi preuranjeno o tom ko¬ 
načno raspravljati, ma da se glavni obrisi pozitivnih uspjeha 
čitave sezone mogu pregledati i utvrditi. 

Zagrebačka filharmonija i u zadnja je svoja tri koncerta 
u potpunoj predanosti prema zadaći, koju je sebi postavila, 
iznijela djela velika u doličnoj formi. U zadnjem lje koncertu 
još nastupio naš uvaženi i velevrijedni pijanista virtuoz 
Svetislav Stančić. 

Intimne večeri »Glazbenog Zavoda« vazda su jednako 
zanimljive i osobito uspjele. Nastupio je umjetnički par 
Strozzi-Pečić u večeri »lijepih pjesama«. Očekivali smo, da 
će ljepotu pjesama jače podvući. Nastupilo je »Glazbeno 
društvo intelektualaca« sa svdfim programom, kojim je us¬ 
pješno nastupilo i u svom samostalnom koncertu. Veče tali¬ 
janskih modernih popijevki jedan je neosporni uspjeh zduš¬ 
noga studija gdje Berndorfer i! g. dra Mihalovića. 
Veče moderne engleske poipijevke i komorne muzike bilo je 
osobitim dogođajem već zbog apartnosti i shvatanja, kojim 
se moderni engleski majstori odlikuju, izbijalo je jasno niji- 
hovo traganje za egzotičnim ugođajem i jakom težnjom za 
dubokim, profinjenim gotovo rafiniranim izražajem apartnih 
tekstova. Osobiti Je čar tim kompozicijama podavao i neo¬ 
bični sastav komorno muzičkog ansambla (klavir, frula, viola; 
harfa, frula, klarinet, fagot, viola, čelo, kontrabas i grlo; 
ljudsko grlo i klarinet). Svi su umjetnici mnogo učinili. Iz¬ 


vedbe su bile zaista lijepe; zdušan studij i predano preda¬ 
vanje. U našem opornom orhestru ima vrijednih umjetnika 
solista. Gdja Košćević-Badalić velikim je zanosom 
pjevala, a umjela se uživjeti u sasvim novi svijet duševnosti 
modernih Engleza. G, Smodek i kao diskretni pijanista 
akompanjator i kao dirigent vrijedan. 

Gotovo svi samostalni koncerti zapravo su bili nastupi 
naših stranih pjevačkih društava i udruženja. Zborna je 
muzika u maju prevladala. 

Najprije dođoše kao gosti Poljaci; Lavovski kor tehnički- 
stuđentsko udruženje, sa svim odlikama i manjcima stu¬ 
dentskih pjevačkih udruženja, nije u svom koncertu posti¬ 
gao onaj uspjeh, koji smo očekivali i željeli. Izbor kompozi¬ 
cija, kojima su nastupili, nije dao ni izdaleka prilike, da se 
istaknu lijepa i zvučna mladenačka grla. Čuli smo i kompo¬ 
zicije sumnjivih kvaliteta (jednoij! Chopinovoj klavirskoj ma- 
zurki potpisali su tekst i pjevali je). Zbor je zvučan, disci¬ 
plina odlična. Dirigent g. dr. Schm idt trudio se mnogo. 

Osobiti uspjeh postigla je i »Pevačka družina Stanković« 
iz Beograda pod vodstvom svoga zborovođe, ravnatelja beo¬ 
gradske opere g. Staše Biničkoga. U dva su koncerta 
Stankovićevci otpjevali velik dio djela Mokranjčeva, 
pjevali su rukoveti i samostalne kompozicije, pa su naišli na 
lijepo i iskreno shvatanje i razumijevanje u općinstvu, 
koje je već davno zavoljelo tog velikog srpskog majstora. 
Osobitim su predanošću pjevali turske popijevke (prvi dan 
u prevodu, drugi dan na turskom jeziku). Stankovićevci su pot¬ 
puno uspjeli. Zvučan zbor, dobro školovan predao se pot¬ 
puno vodstvu vrsnog svoga dirigenta, razumio je svaki nje¬ 
gov kret i pjevao je iz puna srca, zanosno i lijepo. 

Pravi uspjeh slavilo je pjevačko društvo »Sloboda« u 
svom prvom ovogodišnjem koncertu. Zbor »Slobode« posve 
se reorganizirao, preporodio se pod upravljanjem marnoga 
i revnosnoga mladoga svog zborovođe R. Mat za. On je 
pregnuo, đa svoje pjevače zadolji svojim umjetničkim zano¬ 
som i shvaćanjem, pa je u tom i potpuno uspio. Uspjeh ne¬ 
ka zbor »Slobode« nuka na dalje ovakovo umjetničko dje¬ 
lovanje. Dr. B. Širola« 

BILJEŠKE. 

Repertoar Hrv. Kazališta. Svibanj. 15. Puceini: T o s c a 
(24. put). Gostovanje Lj. Oblak-Strozzi, Z. Zalewskoga i S. 
Raičeva). — 16. Begović: Svadbeni let (4. put). — 17, 
Strauss: Salo ma (20. put. Gostovanje Lj. Oblak-Strozzi i 
A. Veselovskoga.) — 18. Verdi: Rigoletto (111. put Go¬ 
stovanje Z. Zalewskoga i A. Veselovskoga). — 19. Lovrić: 
Sin (6. put). — 20. U kraljevstvu patuljaka. Dje¬ 
čja predstava u korist udruge učiteljica. Navečer: Borodin: 
Knez Igor (9. put. Gostovanje Z. Zalewskoga i A. Vese¬ 
lovskoga). — 21. U kraljevstvu patuljaka (2, put.) 
Navečer: Ibsen: Peer Gynt (4. put.) — 22. Labiche: Fi¬ 
rentinski šešir (9. put). — 23. Verdi: A i d a (128. put. 
Gostovanje Lj. Oblak-Strozzi ii Z. Zalewskoga). — 24. Gun- 
dulić: Dubravka (68. put). 25. Begović: Svadbeni 
let (5. put). — 26. Wagner: W a 1 k ii r a (19. put. Gosto¬ 
vanje V. Engel i M. Vuškovića). — 27. popodne. Čajkovski: 
Scene iz baleta Ščelkunčik i baletni divertisse- 
ment (1. put. Gostovanje Margarete Froman). — Navečer. 
Leoncavallo: Pagliacei (94. put. Gostovanje Z. Zalew- 
skoga i P. Raičeva). Čajkovski: Labuđe jezero (15. put. 
Gostovanje M. Froman). — 28- Kulunđžić: Ponoć (10. put). 


Izdavači i vlasnici: Dragutin Nemet i drngovL 


Tisak »Tipografije« d, d. Zagreb. 







nORNlCA CIGARnNOe PAPIRA I TIIUAKA » D. 

ZAGREB, PlAKSiraiRSKA CESTA BROJ IO. 

preporuča svoje najbolje vrste cigaretnog papira i to: 

„GOLUB", „RIZ ABADIE", „SAMUM" I „CLUB" (EXTRABIS) 


HDCMt ncscn. zacreb 

lUCA BROJ 49 

preporuča svoje bogato skladište svakovrsnog 

maihofg i tllc^le^ mblfa 

UZ umjerene cijene i solidnu podvorbu. 


INDUSTRIJA ŽELJEZNE ROBE D. D. 

J 

ZAGREB 

P«triiifska ulica 3 
Telefon 7-43 

Proizvodi; svakovrsno željezno poknćtvo, peći, 
štednjake i dijelove istih tačke, želj. prozore, 
stube, ograde kao i raznn drugu željeznu robu. 
Cijene vrlo umjerene, a izvedba solidna i brza. 


Zahtijevajte cjenih 

kosmetičkih preparata za njegu i 
poljepšavanje lica, finih sapuna, 
pudera, parfuma i kremova iz: 

JlobilioE'- 


jriica 





ŠEŠIRE 

HKZiVO 

prodate aanemDlje 

lONilTZ IlilllN 

ZAORED. HICA 54 
















































9wadsba šiedioni€a 

Cgfiin^ i ftr. i^fov. i^ado 2odcc6a 

ifeMn§3Ška utUm 5 Za^eb ifluđMaiiškc uC 


Mmšei X 2a0.fNN».000‘— 

Prima uloške na uložne knjižice i na tekući račun. Izdaje 
čekove i kreditna pisma, te obavlja isplate na temelju akre¬ 
ditiva na sva tu i inozemna mjesta. Kupuje i prodaje valute 
i devize. Obavlja sve burzovne naloge savjesno i kulantno. 


Za utošbe iamU ^ađ Za^Eesb. 


TIPOGRAFIJA« D. D. ZAGREa 








